**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 3 Οκτωβρίου 2017, ημέρα Τρίτη και ώρα 16.10΄, στην **Αίθουσα «Προέδρου Αθανασίου Κωνστ. Τσαλδάρη» (223)** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κ. Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις» (4η συνεδρίαση – β’ ανάγνωση).

Στη συνεδρίαση παρέστησαν οι κύριοι Ευάγγελος Αποστόλου, Υπουργός Αγροτικής Ανάπτυξης και Τροφίμων και Νικόλαος Μαυραγάνης, Υφυπουργός Υποδομών και Μεταφορών, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Μουμουλίδης Θεμιστοκλής, Δημαράς Γεώργιος, Δημητριάδης Δημήτριος (Μίμης), Στέφος Ιωάννης, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Βαρδάκης Σωκράτης, Ξυδάκης Νίκος, Ουρσουζίδης Γεώργιος, Παπαδόπουλος Νικόλαος, Ριζούλης Ανδρέας, Σέλτσας Κωνσταντίνος, Σιμορέλης Χρήστος, Σπαρτινός Κώστας, Δριτσέλη Παναγιώτα, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Βεσυρόπουλος Απόστολος, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Στεργίου Κωνσταντίνος, Δελής Ιωάννης, Μωραΐτης Νικόλαος, Καμμένος Δημήτριος, Λαζαρίδης Γεώργιος, Σαρίδης Ιωάννης και Αμυράς Γεώργιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις».

Ο κ. Υπουργός έχει το λόγο.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Θέλω να πω δύο λόγια για τις επόμενες φάσεις επεξεργασίας και συζήτησης του νομοσχεδίου.

Το νομοσχέδιο φαίνεται ότι θα συζητηθεί στην Ολομέλεια την άλλη Πέμπτη. Άρα, λοιπόν, εμείς, μέχρι την ερχόμενη Δευτέρα, έγκαιρα, για να έχετε και εσείς τη δυνατότητα, θα έχουμε τις νομοθετικές βελτιώσεις και, ταυτόχρονα, τροπολογίες για θέματα που αφορούν το Υπουργείο.

Δεν είναι κάτι που μπορεί να προκαλέσει. Είναι ζητήματα που είναι απαραίτητα να λυθούν, ιδιαίτερα αυτά που έχουν να κάνουν και με υποχρεώσεις απέναντι στους θεσμούς.

Απλά, θέλω να σας ενημερώσω σήμερα ότι θα γίνουν μερικές παρεμβάσεις στο νομοσχέδιο που έχουμε μπροστά μας. Όλες οι διευθύνσεις, δύο ουσιαστικά, που λόγω του οργανογράμματος του νέου Οργανισμού του Υπουργείου Αγροτικής Ανάπτυξης και Τροφίμων, άλλαξαν ονομασίες, θα διορθωθούν με νομοτεχνικές βελτιώσεις.

Η επόμενη αφορά το Φ.Π.Α. των ανεξόφλητων τιμολογίων, αυτό που λέμε για τις 60 ημέρες. Καθίσταται μη επιλέξιμο και δεν συμψηφίζεται, οι οφειλές δημοσίου ή ασφαλιστικών ταμείων.

Επίσης, θα αναδιατυπώσουμε, επεξηγώντας θέματα όπως: χώρα γέννησης, εκτροφής και σφαγής στο κρέας. Στην ειδική περίπτωση των βοοειδών εκτροφής άνω των 5 μηνών, διαγράφεται η χώρα γέννησης, αλλά μπαίνει το πεντάμηνο της ελληνικής εκτροφής.

Θα υπάρξει, επίσης, προσθήκη στο εδάφιο με τις κυρώσεις για την υποχρεωτική επισήμανση στο κρέας. Να προβλέψουμε και σε αυτή τη διαδικασία κυρώσεις ανάλογες με την άλλη ρύθμιση.

Μέσα από την αναδιατύπωση του άρθρου που αφορά στο μητρώο εμπόρων, αν και είναι υπερβολή, θα αποσαφηνιστεί και η ένταξη των πολυκαταστημάτων.

Στις λιμνοθάλασσες, επειδή έβγαινε μια τοποθέτηση - παρατήρηση ειδικά από τους ελεύθερους αλιείς, επαναφέρουμε τον ορισμό για τα ιχθυότροφα ύδατα, όπως προβλέπει ο Αλιευτικός Κώδικας. Μπορεί να είναι υπερβολή, αλλά έτσι για να γίνει σαφές.

Επαναδιατυπώνουμε για περισσότερη σαφήνεια και τη σύμφωνη γνώμη των φορέων διαχείρισης, όπου υπάρχουν. Όπου υπάρχουν φορείς διαχείρισης, για οποιεσδήποτε αποφάσεις, θα υπάρχει και η σύμφωνη γνώμη των φορέων διαχείρισης.

Στο παράρτημα 1, προσθέτουμε γάλα παστεριωμένο, φέτα, τυριά, γιαούρτι, αφήνοντας ανοιχτό το θέμα των αλλαντικών και του χρόνου πληρωμής της φέτας, των τυριών και των αλλαντικών σε μια καλύτερη συζήτηση που θα κάνουμε μεταξύ μας.

Έχουμε τις επόμενες συνεδριάσεις για να μπορέσουμε και εκεί, οπωσδήποτε, να κάνουμε μια παρέμβαση που θα είναι επ’ ωφελεία όλων όσων εμπλέκονται.

Όπως σας είπα στην αρχή, τη Δευτέρα το μεσημέρι, μαζί με τις τροπολογίες, θα τα πάρετε για να συνεχίσουμε τη συζήτηση στην Ολομέλεια.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δηλαδή, θα σταλούν, κύριε Υπουργέ, σε όλα τα μέλη της Επιτροπής ηλεκτρονικά;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Σίγουρα θα σταλούν. Τώρα, από κει και πέρα, τα διαδικαστικά νομίζω ότι με τη συνεργασία και τη βοήθεια της Επιτροπής, όλα τα μέλη της Επιτροπής θα τα έχουν πάρει μέχρι Δευτέρα το μεσημέρι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε.

Η κ. Αραμπατζή έχει το λόγο.

ΦΩΤΕΙΝΗ ΑΡΑΜΠΑΤΖΗ (Εισηγήτρια της Ν.Δ.): Εμείς τώρα συζητούμε με δεδομένα αυτά τα οποία είπατε. Σωστά;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Νομίζω ότι δεν σας εξειδίκευσα λεπτομερώς, γιατί θα τρώγαμε μπόλικο χρόνο. Απλά, αυτά και τυχόν άλλα που θα προκύψουν από τη σημερινή συζήτηση, θα τα έχετε έγκαιρα την Δευτέρα το μεσημέρι.

Δε θα αφήσουμε να φέρουμε νομοτεχνικές βελτιώσεις ή διορθώσεις την τελευταία στιγμή. Να το ξέρετε ότι μέχρι τη Δευτέρα το μεσημέρι, τουλάχιστον, είναι και οι τροπολογίες και όλες οι διαδικασίες εμπρόθεσμες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εκτός από κάποια έκτακτη τροπολογία - γιατί έχουμε συνηθίσει - άσχετη με το Υπουργείο σας. Οτιδήποτε αφορά το εν λόγω νομοσχέδιο, μέχρι τη Δευτέρα θα το έχουν όλοι οι συνάδελφοι της Επιτροπής. Αυτό είπατε. Είναι θέμα αυτό, βέβαια, γιατί συζητάμε σήμερα ένα νομοσχέδιο συγκεκριμένο και λέτε για κάποια επιπλέον πράγματα. Να το ξεκαθαρίσουμε.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Εμείς θα πορευτούμε βάζοντας αυτή την πορεία. Τελειώνουμε τη Δευτέρα το μεσημέρι. Όμως, το επαναλαμβάνω και πάλι, η Κυβέρνηση, επειδή λειτουργούμε σε καταστάσεις δύσκολες και σε συνθήκες κρίσης, από τη δική μου πλευρά, ως Υπουργός, μέχρι την ώρα που μπορούμε να έχουμε τροπολογίες από πλευράς της Κυβέρνησης, θα γίνονται δεκτές.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου): Τον λόγο έχει ο κ. Καραγιάννης.

ΓΙΑΝΝΗΣ ΚΑΡΑΓΙΑΝΝΗΣ (Εισηγητής του ΣΥ.ΡΙΖ.Α.): Κυρίες και κύριοι συνάδελφοι, συνεχίζουμε σήμερα, στην αρμόδια Επιτροπή της Βουλής, το σχέδιο νόμου για την διακίνηση και εμπορία νωπών και ευαλλοίωτων αγροτικών προϊόντων.

Κοινή διαπίστωση των περισσότερων που συμμετείχαν μέχρι τώρα στην διαβούλευση είναι ότι το παρόν νομοσχέδιο στηρίζει τον αγροτικό κόσμο και την πρωτογενή παραγωγή, βάζει τάξη στην αγορά σε ό,τι αφορά χρόνους πληρωμής και προστατεύει τον Έλληνα καταναλωτή.

Από τις παρατηρήσεις των προσκεκλημένων φορέων, τις τοποθετήσεις των συναδέλφων και τον δημόσιο διάλογο, θα ήθελα διευκρινιστικά να σταθώ στα παρακάτω σημεία. Το πρώτο αφορά το κεφάλαιο Α΄ σχετικά με τις καθυστερήσεις πληρωμών και την ενσωμάτωση της Ευρωπαϊκής Οδηγίας 2011/7/ΕΕ. Ο χαρακτηρισμός νωπά και ευαλλοίωτα αφορά αγροτικά προϊόντα με πολύ μικρό κύκλο ζωής. Είναι τα ευπαθή προϊόντα, τα οποία απαιτούν την προστασία του νόμου, όπως είναι οι πρασινάδες, τα νωπά κρέατα και πουλερικά και τα ψάρια. Λιγότερο ευπαθή μπορούν να χαρακτηρισθούν τα δενδρώδη, τα οποία δεν πωλούνται πάντα στην περίοδο της συγκομιδής, ενώ ευπαθή είναι επίσης τα παρασκευάσματα γάλακτος και κρέατος.

Σκεφθείτε τι σημαίνει για τον παραγωγό η εξόφληση ενός ευπαθούς προϊόντος, μετά από 120 ημέρες, χωρίς να υπολογίζουμε σε αυτά τα λοιπά συμφωνηθέντα με τα μεγάλα σημεία πώλησης. Θα σας αναφέρω το παράδειγμα του κοτόπουλου, το οποίο γνωρίζω από την εμπειρία μου στον χώρο. Ο κτηνοτρόφος πληρώνεται με μέση τιμή ζώντος πουλερικού τα 1,20 € το κιλό. Η διαδικασία σφαγής επιφέρει φύρα 25% και διαμορφώνεται μια τιμή γύρω στο 1,60 €. Σε αυτήν προσθέτουμε 40 λεπτά στο κιλό για τα έξοδα σφαγείου, διανομής και διοίκησης. Το προϊόν στο ράφι πωλείται 1,99 € το κιλό, συμπεριλαμβανομένου του Φ.Π.Α., σε συνήθη περίοδο προσφορών. Αν υπολογίσουμε τους τρεις με τέσσερις μήνες εξόφλησης και τις λοιπές δεσμεύσεις της συμφωνίας με τα Σούπερ Μάρκετ, δεν θα μπορούμε σε λίγο να κάνουμε λόγο για ελληνική κτηνοτροφία, έναν κλάδο που απασχολεί, μόνο στην ήπειρο, πάνω από χίλιους παραγωγούς, δύο χιλιάδες εργαζόμενους, διαθέτει τρία υπερσύγχρονα σφαγεία, δύο εκ των οποίων συνεταιριστικά, και κατέχει το 55% της ελληνικής παραγωγής.

Η μείωση του χρόνου πληρωμής θα βοηθήσει σημαντικά την ρευστότητα, τις ταμειακές ροές των επιχειρήσεων, την οικονομική τους διαχείριση και θα στηρίξει την ανάπτυξη και την ανταγωνιστικότητά τους, ιδίως μέσα στη σημερινή δύσκολη οικονομική συγκυρία.

Το δεύτερο σημείο που θα ήθελα να σταθώ, έχει να κάνει με το ζήτημα των ελληνοποιήσεων και την υποχρεωτική αναγραφή προέλευσης στο γάλα και το κρέας. Με το παρόν σχέδιο νόμου, γίνεται ένα πρώτο μεγάλο βήμα, στην αντιμετώπιση του παραπάνω προβλήματος, ικανοποιείται ένα δίκαιο αίτημα του κτηνοτροφικού κόσμου και προστατεύεται ο Έλληνας καταναλωτής.

Όπως ήδη ανέφερα στην πρώτη ανάγνωση, το πρόβλημα της ελληνοποίησης έχει καταστεί καρκίνωμα που θα πρέπει άμεσα να αφαιρεθεί για τους παρακάτω λόγους. Πρώτον, αποσαρθρώνει την εθνική παραγωγική βάση και την αγροτική οικονομία. Δεύτερον, στηρίζει και ανατροφοδοτεί ένα μεγάλο κύκλωμα πλαστών και εικονικών τιμολογίων, παραοικονομίας και μαύρου χρήματος, δημιουργεί κυκλώματα διαφθοράς στο δημόσιο, παραπλανεί τον Έλληνα καταναλωτή, αφαιρεί έσοδα από το Δημόσιο, πιέζει ασφυκτικά τις τιμές γάλακτος - ειδικά του πρόβειου - και εμποδίζει την αναπτυξιακή προσπάθεια και υποθηκεύει με τον χειρότερο τρόπο το μέλλον των Π.Ο.Π., των γεωγραφικών ενδείξεων προϊόντων μας, ειδικά της φέτας. Πώς θα μπορέσουμε να στηρίξουμε το Π.Ο.Π. της φέτας, άμα δεν εξασφαλίσουμε την παραγωγή της από ελληνικό φρέσκο αιγοπρόβειο γάλα; Πώς θα στηρίξουμε όλα τα Π.Ο.Π. παραδοσιακά, ορεινά, νησιωτικά και προϊόντα γεωγραφικής ένδειξης της χώρας μας; Πώς θα ανασυγκροτήσουμε την πρωτογενή μας παραγωγή, για να στηριχτεί η μεταποιητική διαδικασία παραγωγής, επώνυμων ελληνικών προϊόντων υψηλής διατροφικής αξίας και ποιότητας, με εξαγωγικό προσανατολισμό; Η υποχρεωτική σήμανση της προέλευσης γάλακτος που περιλαμβάνει χώρα αρμέγματος, επεξεργασίας και συσκευασίας, σύννομη πάντα του κανονισμού 1169/2011 της Ε.Ε., έρχεται να απαντήσει θετικά στα παραπάνω ερωτήματα που απασχολούν τον αγροτικό κόσμο και ειδικά τους νέους αγρότες της χώρας μας.

Από την ακρόαση των φορέων, προέκυψαν πολλές αξιόλογες προτάσεις, ιδίως για τις ελληνοποιήσεις κρέατος, οι οποίες σταδιακά μπορεί να ενταχθούν στη γενικότερη στρατηγική αντιμετώπιση τους. Ένας παράγοντας γνωστός, που δημιουργεί ευνοϊκές συνθήκες για τις ελληνοποιήσεις, είναι το γεγονός ότι δεν γνωρίζουμε επακριβώς τον αριθμό των εκτρεφόμενων παραγωγικών ζώων, ιδίως των βοοειδών.

Η επέκταση της ιχνηλασιμότητας σε όλα τα στάδια της παραγωγικής διαδικασίας, οι αυστηρότεροι έλεγχοι, η ηλεκτρονική καταχώριση διακίνησης των ζώων, η στελέχωση σφαγείων και τελωνείων, ο έλεγχος ισοζυγίων γάλακτος και κρέατος, είναι σημαντικά επίδικα προστασίας, τόσο του Έλληνα κτηνοτρόφου, όσο και του Έλληνα καταναλωτή.

Η στήριξη της κτηνοτροφίας επιβάλλεται, όχι μόνο για την δημιουργία συνθηκών αυτάρκειας και μείωσης των εισαγωγών, αλλά και για τη μεγάλη της συμβολή στην επιβίωση παραμεθόριων, ορεινών και μειονεκτικών περιοχών της πατρίδας μας.

Σχετικά με το κεφάλαιο Γ΄ και τις τροποποιήσεις των διατάξεων του ν.δ. 420/1970, επιχειρείται ο εκσυγχρονισμός του θεσμικού πλαισίου εκμετάλλευσης των ιχθυοτρόφων υδάτων, με στόχο πρώτον, την εξυγίανση της λειτουργίας των μισθωτών αλιευτικών συνεταιρισμών, την βιωσιμότητα των εκμεταλλεύσεων, τις αναγκαίες παρεμβάσεις στις δημόσιες εγκαταστάσεις ιχθυοτροφείων, την δυνατότητα αξιοποίησης προγραμμάτων που αφορούν την εντατική ιχθυοκαλλιέργεια, τις λιμνοθάλασσες και τα εσωτερικά ύδατα. Αναφέρομαι στα μέτρα του Επιχειρησιακού Προγράμματος Αλιείας 2014-2020 ΕΣΠΑ.

Η αναμόρφωση αυτή του θεσμικού πλαισίου επιβάλλεται από το γεγονός ότι τα ύδατα αυτά αποτελούν παραγωγικά συστήματα, διεθνώς προστατευμένα, με παραδοσιακές αλιευτικές εκμεταλλεύσεις και εξαγωγή αλιευμάτων υψηλής βιολογικής αξίας και ποιότητας, όπως είναι το αβγοτάραχο Μεσολογγίου και η γαρίδα του Αμβρακικού.

Το τελευταίο σημείο που θα ήθελα να αναφερθώ, έχει να κάνει με τους συνεταιρισμούς.

Η όποια συζήτηση – η αλήθεια είναι – περί συνεταιρισμών είναι, εξ ορισμού, στενάχωρη, λόγω των γνωστών παθογενειών, στις οποίες δεν έχω καμιά πρόθεση να επανέλθω. Οφείλουμε, όμως, να αποκαταστήσουμε όλοι μαζί την χαμένη τιμή του συνεργατισμού στη χώρα μας και να μην επιτρέψουμε άλλη φορά να συμβούν τα ίδια που αμαυρώσανε τον χώρο της κοινωνικής οικονομίας στην Ελλάδα. Έχουμε χρέος απέναντι στον αγροτικό κόσμο, να ανοίξουμε όλους τους φακέλους της ντροπής, από τις παράνομες χρηματοδοτήσεις της Α.Τ.Ε., μέχρι την κατασπατάληση ευρωπαϊκών πόρων και κονδυλίων, από συνεταιρισμούς «σφραγίδες» και «αμαρτωλές» διοικήσεις συνεταιριστικών οργανώσεων, που αφήσανε «κουφάρια» και διαλύσανε την παραγωγική βάση της χώρας.

Οι νέοι και σύγχρονοι συνεταιρισμοί θα πρέπει να λειτουργούν με καθαρά ιδιωτικοοικονομικά κριτήρια, να θεσπίσουν αυστηρούς εσωτερικούς ελέγχους, να προχωρήσουν σε διαχωρισμό εκλεγμένων διοικήσεων και management, να προστατεύσουν τα συμφέροντα των παραγωγών μελών και το κύρος του συνεργατισμού, σύμφωνα με τις αρχές του Μάντσεστερ. Η τακτοποίηση του μητρώου και του άρθρου 13, που τροποποιεί τις διατάξεις του ν.4384/2016 σχετικά με τη διάθεση του ενεργητικού μέσο ΟΔΙΑΓΕ, νοικοκυρεύει τους συνεταιρισμούς και περισώζει στοιχεία του ενεργητικού, απαραίτητα για την παραγωγική ανασυγκρότηση.

Η δε εκπροσώπηση σε περιφερειακό επίπεδο είναι απολύτως συμβατή με την υφιστάμενη συγκυρία και την διαχείριση πόρων από το ΠΑΑ/1420 από τις περιφέρειες και βρίσκει σαφέστατη θετική ανταπόκριση από το συνεταιριστικό χώρο. Τα περισσότερα επιτυχημένα περιφερειακά προγράμματα, σε ευρωπαϊκό επίπεδο περιφερειακής ανάπτυξης, στηρίζονται σε συνεταιρισμούς και σε συνεταιριστικές τοπικές ή περιφερειακές τράπεζες.

Κλείνοντας, επιτρέψτε μου να σημειώσω ότι ο αγροτικός κόσμος - και ειδικά οι νέοι αγρότες - στέκονται αρωγοί στην μεγάλη προσπάθεια παραγωγικής ανασυγκρότησης της χώρας, με τη παραγωγή προϊόντων υψηλής διατροφικής αξίας και ποιότητας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Αραμπατζή.

ΦΩΤΕΙΝΗ ΑΡΑΜΠΑΤΖΗ (Εισηγήτρια της ΝΔ): Ξεκινώντας, να πω ότι, βεβαίως, ο ορισμός της πληρωμής των 60 ημέρων, όπως όριζε και η συγκεκριμένη Οδηγία η ενσωματωμένη στην ελληνική νομοθεσία για τα νωπά και ευαλλοίωτα προϊόντα, είναι βεβαίως προς τη σωστή κατεύθυνση και είναι προς την σωστότερη όταν η προθεσμία πληρωμής συνδέεται με το χρόνο ζωής του προϊόντος. Κρατάω, από την ακρόαση φορέων, αυτό που είπε ο Πρόεδρος του ΣΕΒΓΑ, ότι σε ό,τι αφορά τον ορισμό του παρόντος για τα νωπά και ευαλλοίωτα δεν σχετίζεται με τον ορισμό που δίνει ο κώδικας τροφίμων και ποτών και θα έπρεπε, επομένως, να διευρυνθεί, όπως ορίζει ο σχετικός κώδικας, περιλαμβάνοντας όλα τα προϊόντα που έχουν χαμηλό, μικρό χρόνο ζωής.

Στο άρθρο 1, ακούσαμε τον Υπουργό να λέει ότι παρότι περιττεύει για λόγους αναγκαίας διευκρίνισης στις νομοτεχνικές βελτιώσεις, τις όποιες όπως μας είπε θα έχουμε στη διάθεση μας την Δευτέρα και εγγράφως, στην έννοια του εμπόρου περιλαμβάνονται τα σούπερ μάρκετ. Το είπαμε από την πρώτη στιγμή ότι ήταν το θέμα που επικράτησε στο δημόσιο λόγο σε ό,τι αφορά το συγκεκριμένο νομοσχέδιο, δηλαδή το αν στην έννοια του εμπόρου εισάγονται τα σούπερ μάρκετ, γιατί αλλιώς το νομοσχέδιο, όσον αφορά τις 60 ημέρες, είναι ένα πουκάμισο αδειανό γιατί δημιουργούνται στρεβλώσεις στην αγορά και αθέμιτος ανταγωνισμός του ενός κλάδου σε βάρος του άλλου.

Το είπανε και όλοι οι φορείς. Δεν υπήρξε φορέας που δεν το ζήτησε στην εισήγησή του. Ομοίως, είπαμε από την πρώτη συζήτηση και από την πρώτη στιγμή ότι είναι ανάγκη να ενσωματωθούνε τα τυριά στον πίνακα προϊόντων παραρτήματος 1. Ακούσαμε τον κύριο Υπουργό, στην επί των άρθρων συζήτηση, να λέει κάτι για τις 90 ημέρες και σήμερα μας είπε ότι πρόκειται να το διαβουλευτείτε. Εμείς λέμε 60 ημέρες και γι’ αυτούς που εμπορεύονται τυρί, αγοράζουν την πρώτη ύλη πληρώνοντας 60 ημέρες και όταν έχουν το προϊόν τους αντίστοιχα σε 60 ημέρες, να έχουν το σχετικό ευεργέτημα.

Είπα στην εισήγησή μου επί των άρθρων ότι, σε σχέση με το άρθρο 2, η κάθε συμφωνία μεταξύ αυτών που είναι αντίθετοι με τις διατάξεις του παρόντος είναι άκυρη. Να προστεθεί εκτός αν είναι ευνοϊκότερη γι’ αυτόν, που το νομοσχέδιο υποτίθεται ότι έρχεται να προστατεύσει, δηλαδή τον παραγωγό. Επομένως, αν είναι ευνοϊκότερη γι’ αυτόν τον παραγωγό να ισχύει. Σε ό,τι αφορά την πρακτική εφαρμογή του νόμου, ερχόμαστε στην εποπτεύουσα αρχή, στην αρμόδια αρχή, και σε ό,τι έχει να κάνει με τις ελληνικές τράπεζες.

Έχω στα χέρια μου, όπως και όλοι οι συνάδελφοι, το υπόμνημα το οποίο έστειλε η Ένωση Ελληνικών Τραπεζών, ύστερα από την κλήση της ως φορέας. Λέει, λοιπόν, η Ένωση Ελληνικών Τραπεζών ότι διαπιστώνει αδυναμία και αντίφαση στην παράγραφο 1 του άρθρου 3 και στην παράγραφο 3 του άρθρου αυτού, καθώς λέει ότι, από τη στιγμή που η συναλλαγή γίνεται με μετρητά και άρα δεν συμμετέχουν υποχρεωτικώς τα πιστωτικά ιδρύματα για ποσό μέχρι 1.500 ευρώ, δεν είναι δυνατόν - λέει το υπόμνημα - μέρος μόνο των συναλλαγών και των ανεξόφλητων τιμολογίων να ερευνάται μέσω τραπεζών. Κατά την άποψή τους, ο έλεγχος εμπρόθεσμής καταβολής του τιμήματος θα πρέπει να γίνεται με απευθείας πληροφόρηση της αρμόδιας αρχής, από τον παραγωγό, χωρίς την διαμεσολάβηση της τράπεζας.

Ερχόμαστε, λοιπόν, σε αυτό που είπαμε από την πρώτη στιγμή. Προκειμένου να μπορέσει το νομοσχέδιο να φέρει αποτελέσματα στην πράξη, ποια θα είναι αυτή η εποπτεύουσα αρχή και όταν λέω ποια εννοώ από ποιο προσωπικό, πόσο προσωπικό, από ποιο οργανόγραμμα - το είπαν και οι φορείς στις εισηγήσεις τους - προκειμένου ο έλεγχος, ο οποίος υποτίθεται ότι καλούνται να κάνουν, θα έχει αποτέλεσμα. Θέλουμε διευκρινίσεις, λοιπόν, γι’ αυτή την αρχή. Από τη στιγμή που οι τράπεζες δεν εμπλέκονται, δίνουν σαφώς και την πρόταση τους και την νομοτεχνική βελτίωση.

Ερχόμαστε στην υποχρεωτικότητα αναγραφής στο γάλα. Εννοείται πως είναι προς τη θετική κατεύθυνση σε ό,τι αφορά την προστασία της Ελληνικότητας, δηλαδή την παράγραφο 1 του σχετικού άρθρου. Να πούμε, βεβαίως, - γιατί ακούσαμε τα όσα είπε ο κύριος Υπουργός - ότι τα ζητήματα της υποχρεωτικότητας σήμερα στην αγορά γάλακτος και κρέατος, απασχολούν και άλλα κράτη-μέλη. Πρώτες οι γαλλικές αρχές κοινοποίησαν στην Ευρωπαϊκή Επιτροπή το σχετικό νομοσχέδιο για την προέλευση του γάλακτος και όλων των συστατικών. Ακολούθησε η Ιταλία, η Πορτογαλία, η Λιθουανία και πρόσφατα η Ισπανία. Η Ευρωπαϊκή Επιτροπή το αξιολόγησε θετικά και έδωσε περιορισμένη χρονική διάρκεια ισχύος για τη Γαλλία δύο χρόνια.

Ως γνωστόν, το σχέδιο νόμου που εισάγει η Κυβέρνηση, είναι μια αντιγραφή του γαλλικού νόμου. Είναι ευνόητο, κύριε Πρόεδρε, κύριε Υπουργέ, ότι από τη στιγμή που η Ευρωπαϊκή Επιτροπή είχε επιτρέψει στις άλλες χώρες την υποχρεωτική αναγραφή στο γάλα γι’ αυτό το μεταβατικό διάστημα, να το δώσει και στη χώρα μας ευλόγως. Αλλά οι όποιες αναφορές για μάχες που δόθηκαν σε επίπεδο Ε.Ε., νομίζω ότι περιττεύουν.

Δεν υπάρχει αμφιβολία ότι η υποχρεωτικότητα αναγραφής στα τρία στάδια, άρμεξη, επεξεργασία και συσκευασία, είναι προς το συμφέρον των ελληνικών γαλακτοβιομηχανιών και των ελλήνων κτηνοτρόφων. Δημιουργεί διαφορικό πλεονέκτημα για το ελληνικό γάλα και ,αν εφαρμοστεί, είναι όπλο κατά των ελληνοποιήσεων, την ίδια στιγμή που, με τις υπόλοιπες παραγράφους του άρθρου, προασπίζεται η ελληνικότητα του γάλακτος, με τις παραγράφους 3 και 4, δημιουργείται αθέμιτος ανταγωνισμός στις εγχώριες επιχειρήσεις σε σχέση με τις ξένες και αυτό γιατί, ενώ υποχρεώνονται οι ελληνικές να αναγράφουν χώρα προέλευσης εκτός Ε.Ε., όταν ένα κομμάτι της παραγωγής είναι σε χώρα εκτός Ε.Ε., η ίδια υποχρέωση, κάνοντας χρήση του άρθρου 7 της ρήτρας αμοιβαίας αναγνώρισης, δεν ισχύει για τις άλλες χώρες.

Δεν τα λέω εγώ για να δυσαρεστώ τον Υπουργό. Τα είπε ο Πρόεδρος του ΣΕΒΓΑΠ, ο οποίος λέει ότι το μεγάλο πρόβλημα βρίσκεται στο ότι εφαρμόζεται μόνο στα εγχωρίως παραγόμενα προϊόντα, ενώ τα εισαγόμενα δεν επηρεάζονται καθόλου και δεν έχουν υποχρέωση να γράψουν τίποτα. Το συγκεκριμένο νομοσχέδιο είναι ισοπεδωτικό, όσον αφορά τα ελληνικά προϊόντα. Οι διατάξεις αυτές θα έχουν πρόβλημα και δημιουργούν αθέμιτο ανταγωνισμό. Σε ό,τι αφορά την υποχρεωτικότητα σήμανσης και για το κρέας, θυμίζουμε ότι πρόκειται για νομοθετική πρωτοβουλία υπάρχουσα και ενεργή ήδη από την ΚΥΑ 412/3-2-2012, μέχρι τις ζυγιστικές μηχανές. Προτείνουμε να πάει μέχρι τις ταμειακές.

Θέλω να κάνω μια επισήμανση σε ό,τι αφορά τα ελληνικής εκτροφής άνω των 5 μηνών. Προτείνουμε να βγει το «μπορεί» και να λέει ότι «στην περίπτωση του κρέατος βοοειδών ελληνικής εκτροφής άνω των 5 μοιρών, να αναγράφεται», χωρίς το «μπορεί» και, αντί «των χωρών εκτροφής», η ένδειξη «ελληνικής εκτροφής άνω των 5 μηνών» χωρίς τη χώρα γέννησης, γιατί αυτό δημιουργεί σύγχυση στον καταναλωτή. Μιλώντας για ελέγχους, θυμίζουμε ότι υπάρχει το σύστημα Traces, που εφαρμόζεται σε όλες τις χώρες και πλημμελώς, δυστυχώς, στη χώρα μας.

Όσο αφορά τον ΕΛΓΑ, δεν άκουσα, κύριε Υπουργέ, να υπάρχουν, σε σχέση με τη σύνθεση του Δ.Σ. του ΕΛΓΑ, κάποιες νομοτεχνικές βελτιώσεις. Επιμένουμε να λέμε αυτό που είπαμε από την πρώτη στιγμή, ότι δηλαδή δεν είναι δυνατόν να γίνονται τα 9 μέλη 7 και οι μόνοι οι οποίοι ξαφνικά απουσιάζουν να είναι οι αγρότες, δηλαδή αυτοί οι οποίοι με τον κόπο τους και τα χρήματά τους πληρώνουν και στέκεται ο ΕΛΓΑ και να μην έχουν δικαίωμα εκπροσώπησης και λόγου. Είπαμε ότι, από τη στιγμή που υπάρχει η νέα ΠΑΣΕΓΕΣ και η ΣΑΣΟΕΕ, είναι πολύ εύκολο να υπάρχει ένας από το ένα όργανο και ένας από το άλλο.

ΝΙΚΟΣ ΠΑΠΑΔΟΠΟΥΛΟΣ: *(Ομιλεί εκτός μικροφώνου)*

ΦΩΤΕΙΝΗ ΑΡΑΜΠΑΤΖΗ (Εισηγήτρια της Ν.Δ.): Ο κύριος Παπαδόπουλος είναι γνωστός χειροκροτητής του παρασκηνίου. Δεν θέλω να απαντήσω. Προσπαθούμε να είμαστε εντός του νομοσχεδίου και να μην κάνουμε παρεμβάσεις. Θα πω μόνο ότι με το υπό διαβούλευση σχέδιο νόμου για τον αγροτικό συνδικαλισμό και βλέποντας αυτά που βλέπουμε, μας έρχονται σκέψεις για το ποιους θα φυτέψετε στη συνέχεια από τα 7 μέλη για να τα κάνετε 9. Εμείς είμαστε υπέρ των καθαρών λέξεων και προτάσεων. Αυτήν τη στιγμή λειτουργούν αυτά τα δύο όργανα για να εκπροσωπούνται οι αγρότες και είναι μια ωραία λύση.

Επειδή είπε ο κύριος Υπουργός, κλείνοντας τη σύντομη εισήγησή του, ότι η Κυβέρνηση λειτουργεί σε δύσκολες και ειδικές συνθήκες, με αφορμή αυτό που διαβάζουμε, αλλά και την τελευταία επίσκεψη του κυρίου Ντάιζενμπλουμ στη χώρα μας, για το κλείσιμο της τρίτης αξιολόγησης, υπάρχει σκέψη να επανέλθει ο ΦΠΑ από το 13% στο 24%. Θα ήθελα μια διευκρίνιση από τον Υπουργό, όποτε κρίνει κατά τη διάρκεια της σημερινής συνεδρίασης. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Αποστόλου.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Η τελευταία παρέμβαση με υποχρεώνει να παρέμβω. Δεν υπάρχει τέτοιο θέμα και δεν έχει γίνει καμία συζήτηση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Τζελέπης.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Το νομοσχέδιο, το οποίο συζητάμε σήμερα, ομολογουμένως, αγγίζει ένα πολύ ευαίσθητο κομμάτι σε σχέση με την εμπορία, διακίνηση και πληρωμή νωπών αγροτικών προϊόντων. Την εμπειρία την ξέρουμε. Ας μην ξεχνάμε ότι ο δρόμος προς την κόλαση είναι στρωμένος με τις καλύτερες προθέσεις. Αυτό το οποίο θέλουμε όλοι είναι το νομοσχέδιο αυτό να μπορέσει να λειτουργήσει όχι μόνο υπέρ των παραγωγών, αλλά και των εμπόρων και ιδιαίτερα των καταναλωτών.

Στο άρθρο 1 λέει ότι έμπορος είναι κάθε φυσικό ή νομικό πρόσωπο που έχει την υποχρέωση εγγραφής στο Ενιαίο Μητρώο Εμπόρων Αγροτικών Προϊόντων, το οποίο ψηφίστηκε το 2011. Μέχρι και τώρα, είναι ανενεργό το Μητρώο με ευθύνη διαδοχικά των Υπουργών επί 5 χρόνια. Δηλαδή, ξεκινάμε με το Μητρώο Εμπόρων Αγροτικών Προϊόντων, με έναν νόμο που δεν έχει εφαρμοστεί και μάλιστα, όταν ψηφίστηκε το 2011, προέβλεπε ότι για να είναι κάποιος έμπορος αγροτικών προϊόντων, έπρεπε να έχει και μια εγγυητική επιστολή, να έχει κάτι από πίσω. Από τον προηγούμενο Υπουργό της Συγκυβέρνησης καταργήθηκε αυτό και πάλι δεν λειτούργησε ο νόμος.

Κύριε Υπουργέ, περιμένουμε να δούμε τις νομοτεχνικές βελτιώσεις που, όπως ακούσαμε, πολλές βγήκαν μέσα από την ακρόαση των φορέων και είναι σε θετική κατεύθυνση. Θα ήθελα να πω μόνο, σε σχέση με τις κυρώσεις, στην παράγραφο 5 του άρθρου 4, για ποιο λόγο οι κυρώσεις, δηλαδή οι ποινές, να χρειάζεται να έχουν και πάλι την έγκριση του εκάστοτε Υπουργού Αγροτικής Ανάπτυξης. Αυτές πρέπει να είναι αυτοματοποιημένες και μάλιστα και ακόμη σκληρότερες. Με δικό σας νόμο, οι ορυζοκαλλιεργητές, για να τύχουν της συνδεδεμένης ενίσχυσης, έπρεπε να τιμολογιοποιήσουν το προϊόν μέχρι 28 Φεβρουαρίου κάθε έτους. Τιμολογιοποίησαν το προϊόν τους εσοδείας 2016 μέχρι το Φεβρουάριο του 2017.

Περίπου 8 εκατ. άφησε «φέσι» ένας έμπορος στην περιοχή της Θεσσαλονίκης και της Βορείου Ελλάδος. Γιατί δεν δίνετε εντολή να κινηθούν αυτόματα οι υπηρεσίες σε αυτήν την περίπτωση, μιας και τα τιμολόγια αυτά για να τύχουν της αδειοδότησης, οι αγρότες έχουν πάει ήδη στον ΟΠΕΚΕΠΕ; Άρα, λοιπόν, πρέπει ο παραγωγός άμεσα να γνωστοποιήσει το τιμολόγιο του και τον τρόπο πληρωμής, επιταγή ή μετρητά, ηλεκτρονικά στην αρμόδια υπηρεσία και τον φορέα. Μάλιστα, έχει και ποινή 5% αν δεν το πράξει αυτό. Εγώ θεωρώ ότι επειδή ο παραγωγός, ευρισκόμενος σε αδυναμία έναντι του εμπόρου, ως το πλέον αδύναμο μέρος μεταξύ των δύο και λόγω του ότι δεν είναι όλοι οργανωμένοι, εδώ θα υπάρξει πρόβλημα.

Από την άλλη πλευρά, όλα αυτά πρέπει να καταλήξουν στον αρμόδιο φορέα και από εκεί να γνωστοποιηθούν στις τράπεζες. Μιλάμε για έναν όγκο συναλλαγών εκατομμυρίων τιμολογίων. Πότε θα ελέγχονται αυτά και πότε θα επιβάλλονται οι ποινές; Επίσης, δεν ξέρουμε εάν οι τράπεζες μπορούν να αντεπεξέλθουν σ' αυτό το έργο. Μήπως εδώ θα πρέπει να βρούμε ένα ευέλικτο σχήμα, μια ηλεκτρονική πλατφόρμα, όπου ο παραγωγός που δεν έχει πληρωθεί σε 60 ημέρες να το γνωστοποιεί και άμεσα να γίνονται οι παρεμβάσεις από την πλευρά των ελεγκτικών μηχανισμών, όπου και εδώ είναι ένα μεγάλο ερωτηματικό, ποιοι ελεγκτικοί μηχανισμοί. Το είπαν στην ακρόαση φορέων πολλοί εκπρόσωποι, ιδιαίτερα των κτηνοτρόφων. Όταν σε μια ολόκληρη Περιφέρεια υπάρχει ένας επόπτης για αυτή τη διαδικασία, πώς θα προλάβει και τι θα κάνει πρώτα απ' όλα;

Δύο ζητήματα που έθεσαν οι κτηνοτρόφοι, κ. Υπουργέ, σε σχέση με την ιχνηλασιμότητα του κρέατος σε όλη τη διαδρομή του από την παραγωγή, στο σφαγείο, στην τυποποίηση, στην κατανάλωση. Το πρώτο είναι η διακίνηση των ζώων προς τα σφαγεία να σταματήσει να γίνεται χειρόγραφη, γιατί εκεί μπορούν να υπάρξουν παραποιήσεις σε κάθε κατεύθυνση. Αφού και τα τιμολόγια πώλησης θα είναι ηλεκτρονικά, για ποιο λόγο και η διακίνηση πλέον των ζώων από τον παραγωγό προς τα σφαγεία να μην γίνεται και αυτή ηλεκτρονικά, να μην υπάρχει και αυτό που οι παραγωγοί λένε ότι είναι ένα σημείο που μπορούν να γίνουν παρεμβάσεις; Επίσης, ζητούν αν μπορεί να υπάρξει και κάποια σήμανση σε σχέση με τις αποδείξεις στους χώρους εστίασης. Δύσκολο μεν, αλλά αξίζει ο κόπος να το δει το Υπουργείο.

Θα ήθελα να αναφερθώ - και θα τα πούμε εκτενέστερα στις τοποθετήσεις στην Ολομέλεια της Βουλής- όχι στη μείωση των μελών, μειώθηκαν τα μέλη γιατί βγάλατε και από το Δ.Σ. του ΕΛΓΑ και του ΟΠΕΚΕΠΕ τις εκπροσωπήσεις των αγροτών, των οποιωνδήποτε αγροτών. Βάλτε τον κ. Παπαδόπουλο να είναι ευχαριστημένος, μιας και είναι κατ' επάγγελμα αγρότης, αλλά πρέπει να υπάρχει αγρότης μέσα, ιδιαίτερα στον ΕΛΓΑ. Πληρώνει αυτή τη στιγμή έστω και ένα ευρώ το κράτος για τη λειτουργία του ΕΛΓΑ; Ούτε ένα ευρώ. Είναι δυνατόν να μην έχει μέσα εκπροσώπους των αγροτών, οι οποίοι θα μεταφέρουν τα προβλήματα που αντιμετωπίζουν καθημερινά; Και τέθηκαν ήδη για τον ΕΛΓΑ μια σειρά από ζητήματα σε σχέση με την τροποποίηση του κανονισμού είτε για τα αγριογούρουνα, είτε για τα τσακάλια, είτε για τις καιρικές συνθήκες και τις μειώσεις που έχουμε στην αγροτική παραγωγή. Το ίδιο ισχύει και για τον ΟΠΕΚΕΠΕ.

Σε σχέση με το άρθρο για τη διαχείριση των λιμνοθαλασσών, θα τοποθετηθούμε στην Ολομέλεια. Έχουμε να κάνουμε κάποιες επισημάνσεις. Πολύ επιγραμματικά, θα ήθελα μόνον να πω, ιδιαίτερα στο άρθρο 14 στο σημείο 9, για τη ρύθμιση θεμάτων Λιμνοθάλασσας Μεσολογγίου και Αιτωλικού. Είναι ένα θέμα το οποίο εξελίσσεται διαχρονικά. Προτείνω να μπει, πρώτον, η αλιεία με καμάκι με βοήθεια φωτός να γίνεται μέχρι την τελευταία ημέρα του Φεβρουαρίου και όχι μέχρι 5 Απριλίου, καθώς δημιουργεί προβλήματα στην εσόδευση των ιχθυοτροφιών. Δεύτερον, η ιπποδύναμη της μηχανής των σκαφών να είναι μικρότερη των 25 κυβικών, αντί των 19 κυβικών, καθώς έτσι αποκλείονται πολλά υφιστάμενα σκάφη.

Αναφορικά τώρα με την παρέμβαση που γίνεται από την πλευρά σας για τις εκπροσωπήσεις των συνεταιρισμών σε δευτεροβάθμιο και σε τριτοβάθμια επίπεδο, είναι ένα θέμα το οποίο, όταν ψηφιζόταν ο νόμος περί συνεταιρισμών το 2016, εμείς ζητούσαμε τότε να προβλεφθεί. Αντίθετα, εσείς από την πλευρά σας στην αιτιολογική έκθεση λέγατε τότε ότι η εκπροσώπηση των νεοϊδρυθέντων συνεταιρισμών, σύμφωνα με τον νόμο σας, σε δευτεροβάθμιο και τριτοβάθμιο επίπεδο, θα πρέπει να γίνει οικεία βουλήσει των νέων συνεταιρισμών. Και είπαμε, να που εδώ υπάρχει επιτέλους μια πολιτική ηγεσία στο Υπουργείο Αγροτικής Ανάπτυξης, που έστω σε δευτεροβάθμιο και τριτοβάθμιο επίπεδο, αφήνει ανεξάρτητους τους συνεταιρισμούς από τον σφιχτό κρατικό εναγκαλισμό, ο οποίος διαχρονικά γινόταν. Δεν είστε, όμως, και εσείς η εξαίρεση στον κανόνα. Έρχεστε σήμερα και φέρνετε μετά από ενάμιση χρόνο, αφού πλέον προχώρησαν οι συνεταιρισμοί και οι συνεταιριστές να καλύψουν αυτό το κενό, την εκπροσώπηση σε δευτεροβάθμιο και τριτοβάθμιο επίπεδο και ήδη έχουν δημιουργηθεί δύο θεσμικές εκπροσωπήσεις σε πανελλαδικό επίπεδο, εκπροσωπώντας πλέον των 300 συνεταιρισμών, όπου καλύπτουν το 90% του τζίρου τους. Έρχεστε σήμερα και φέρνετε ένα νόμο που θα προβλέπει το πώς θα γίνει αυτή η εκπροσώπηση.

Εγώ αμφιβάλλω για την πρόθεσή σας ως προς το ενδιαφέρον αυτών των εκπροσωπήσεων και γιατί φέρνετε το νόμο τώρα. Θα τα πούμε και στην Ολομέλεια. Άλλωστε, το πόσο πονάτε τους συνεταιρισμούς ή κατά πόσο λειτουργείτε σύμφωνα με τις αρχές τις συνεταιριστικές του Μάντσεστερ και όπως αυτές έχουν οριστεί, φαίνεται και από τη λειτουργία του κρατικού φορέα του ΟΔΙΑΓΕ, που θέλετε πλέον εκεί να κρατικοποιήσετε όλη την περιουσία των αγροτών που έγινε μέσω των συνεταιρισμών, μη λαμβάνοντας υπόψη ούτε το δικό σας νόμο περί συνεταιρισμών - θα τα αναλύσουμε αυτά στην Ολομέλεια- που έρχεται σε αντίθεση με αυτό το οποίο φαίνεται τώρα, μη λαμβάνοντας υπόψη τις γενικές συνελεύσεις των συνεταιρισμών, ούτε τις εκκαθαρίσεις και τι μέλλει γενέσθαι.

Από την άλλη πλευρά, δεν διευκρινίζετε αν και αυτό που θέλετε να κάνετε εσείς, να κρατικοποιήσετε αυτή την περιουσία, το να τις πάρετε από τους συνεταιρισμούς, να τις δώσετε μετά σε όποιους θέλετε, σε ημετέρους, σε άλλους συνεταιρισμούς ή οτιδήποτε. Εδώ υπάρχουν φόροι. Ποιος θα τους πληρώσει αυτούς; Απλώς και μόνο πληρώνοντας τους φόρους του κράτους με τις μεταβιβάσεις αυτές και κρατικοποιώντας έτσι στο απόλυτο την περιουσία των Ελλήνων συνεταιρισμένων αγροτών;

Τέλος, θα ήθελα την τοποθέτησή σας, κύριε Υπουργέ, για μια τροπολογία που καταθέσαμε για μια μεγάλη μερίδα συνεταιριστών, των οποίων σήμερα έχουν υποθηκευτεί οι περιουσίες τους και σέρνονται στα δικαστήρια - και το γνωρίζετε πολύ καλά - χωρίς να έχουν ευθύνη ως προς τη διαχείριση των συνεταιρισμών, που βρίσκονται με οφειλές απέναντι στο δημόσιο, στην εφορία και στα ασφαλιστικά ταμεία. Καταθέσαμε μια τροπολογία, η οποία επανειλημμένως έχει έρθει για να απεγκλωβιστούν αυτοί οι συνεταιριστές από αυτή τη θηλιά που τους έχει επιβληθεί, χωρίς να είναι οι ίδιοι υπεύθυνοι. Επιτέλους, θα πάρουμε θέση πάνω σε αυτό; Γιατί ακούμε ότι υπάρχει μια πρόταση από την πλευρά σας να συζητηθεί, λέει, στο νομοσχέδιο «περί του συνδικαλίζεσθαι των αγροτών». Γιατί δεν το συζητάτε τώρα; Καταθέσαμε την τροπολογία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης, Ειδικός Αγορητής του Λαϊκού Συνδέσμου - Χρυσή Αυγή.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ, κυρία Πρόεδρε. Θα ξεκινήσω από την τροπολογία που μας διανεμήθηκε μόλις μπήκαμε και ξεκίνησε η συνεδρίαση με γενικό αριθμό 1265 και ειδικό αριθμό 72, από τα Υπουργεία Υποδομών και Οικονομικών. Θα ήθελα ο κ. Μαυραγάνης να μας διευκρινίσει κάποια πράγματα. Αναφέρεται στην κοινή απόφαση των Υπουργών Οικονομικών και Υποδομών σχετικά με τα κόμιστρα που είχαν καθοριστεί με απόφαση του 2014 της προηγούμενης κυβέρνησης και με έναρξη ισχύος 1/10/2014.

Σε αυτές τις τιμές, όπως αναφέρετε στην Αιτιολογική Έκθεση, είχαν καθοριστεί τα κόμιστρα και περιλαμβάνονται, σύμφωνα με την παράγραφο 10 αυτής, και όλες οι νόμιμες κρατήσεις προς τρίτους, όπως ο Φόρος Προστιθέμενης Αξίας, ο οποίος τότε ήταν στο 13%. Θα θέλαμε μια διευκρίνιση επειδή δεν προλάβαμε, την πήραμε αργά. Στη σύμβαση που είχε υπογραφεί το 2014, προβλεπόταν ο συντελεστής να παραμείνει σταθερός ή δεν προβλεπόταν κάτι τέτοιο;

Γιατί το αναφέρω; Αφορά μια επιχείρηση, εδώ θα θέλαμε την μια διευκρίνιση, γιατί αν ισχύσει κάτι τέτοιο, κύριε Υπουργέ, θα έλεγα ότι θα είναι λίγο επιλεκτική η αντιμετώπιση του ΟΑΣΘ, γιατί με το ίδιο σκεπτικό όταν είχε γίνει αύξηση του συντελεστή από 13% σε πάρα πολλά προϊόντα, όλες οι ιδιωτικές επιχειρήσεις είχαν απορροφήσει τη διαφορά του Φ.Π.Α. Και επειδή τυγχάνω να είμαι και εγώ επιχειρηματίας, θυμάμαι πολύ καλά ότι αυτή την αύξηση δεν τη μετακυλήσαμε στις τιμές λιανικής πώλησης. Την απορροφήσαμε εμείς.

Έρχεστε, σήμερα, με αυτή την τροπολογία και μας λέτε ότι προκύπτει μια απώλεια εσόδων 9.235.922 ευρώ χωρίς το Φ.Π.Α - μαζί με το Φ.Π.Α θα πάει γύρω στα 12 εκατ. - και ,μάλιστα, στην Αιτιολογική Έκθεση αναφέρεται ότι υπάρχει και μια εκτίμηση για τα έτη 2018- 2019 κοντά στα 4,8 εκατ. Εκτίμηση που σημαίνει ότι μπορεί να είναι και μεγαλύτερο το ποσό. Για ποιο λόγο για το 2018 και το 2019 - αν θα υπάρξει και γίνει δεκτή αυτή η τροπολογία - δεν αλλάζετε; Δηλαδή τι θα γίνει; Θα καταθέσει αυτά τα χρήματα με τη διαφορά του Φ.Π.Α ο ΟΑΣΘ και θα τα ξαναεπιστρέψετε πίσω;

Επίσης, θα ήθελα μια διευκρίνιση πάνω σε αυτό. Εάν προβλέπεται για τον συγκεκριμένο φορέα, τον ΟΑΣΘ, κάποια φοροαπαλλαγή, ως μεγάλος επενδυτής, ως μεγάλη εταιρεία. Αυτά θα ήθελα να μας τα διευκρινίσετε, γιατί είναι λίγο άδικο με τους υπόλοιπους. Δεν μπορεί ένας φορέας, ο οποίος πράγματι προσφέρει κοινωνικό έργο, να παίρνει χρήματα και δεν θα είμαστε τόσο υποψιασμένοι, εάν σε αυτόν τον φορέα δεν ήταν Πρόεδρος, μάλλον, ο πατέρας κάποιου Υπουργού της Κυβέρνησής σας.

Και περνάω τώρα στο σχέδιο νόμου. Σας είχαμε κάνει, κύριε Υπουργέ, κύριε Αποστόλου, μια παρατήρηση. Είναι ευχάριστο που μας είπατε ότι θα υπάρχουν νομοτεχνικές βελτιώσεις. Στη νομοτεχνική βελτίωση που αναφερθήκατε για τα σουπερμάρκετ, καλό θα ήταν να προσθέσετε και αυτό που είχαμε αναφέρει και στην προηγούμενη συνεδρίαση σχετικά με την πρόβλεψη να ξεχωρίζουν τα νομικά πρόσωπα ή τα φυσικά, οι παραγωγοί και οι έμποροι. Αυτό ενδέχεται -όπως σας είχαμε πει- να δημιουργήσει σύγχυση ως προς τον ορισμό και τον τρόπο αντιμετώπισής τους. Καλό θα ήταν το προσέξατε.

Για το άρθρο 2, για τα νωπά και τα ευάλωτα αγροτικά προϊόντα, είχατε πει ότι ορίζετε 60 μέρες από την έκδοση του σχετικού τιμολογίου η εξόφλησή τους, ενώ αυτή η διάταξη πράγματι ευνοεί αρκετούς παραγωγούς, οι οποίοι περίμεναν μήνες ολόκληρους για να εξοφληθούν από τα προϊόντα τους. Αποτελεί, μάλλον, θα λέγαμε, κατά κάποιο τρόπο, αδικία για τους μικρότερους παραγωγούς, οι οποίοι καλλιεργούν προϊόντα - αναφέρθηκε κι από άλλους ομιλητές - σύντομης ωρίμανσης, όπως είχαμε πει και για την ντομάτα. Οι μικρότεροι παραγωγοί αυτοί, ενώ αναμένουν την συγκομιδή των προϊόντων τους σε χρονικό διάστημα δύο ως πέντε μηνών, είναι άδικο να προστεθούν άλλοι δύο μήνες για την εξόφλησή τους. Αυτό οδηγεί πράγματι σε ζητήματα ρευστότητας και θα πρέπει να αμυνθεί για όλο αυτό το χρονικό όριο εξόφλησης των εμπορευμάτων, είτε στο σύνολο για όλες τις παραγωγές, είτε ειδικά εξειδικευμένα για τα αγροτικά προϊόντα σύντομης χρονικής ωρίμανσης.

Σχετικά με το άρθρο 3 και την πληρωμή και το οφειλόμενο ποσό με τους ελέγχους. Εδώ, μας λέει το σχέδιο νόμου ότι ορίζονται τα στοιχεία που οφείλει ο παραγωγός να προσκομίσει στην αρμόδια αρχή, προκειμένου να μπορεί να εξοφληθεί για την παραγωγή του.

Ένα ζήτημα που θα ανακύψει, κύριε Υπουργέ, σίγουρα ως προς τις διατάξεις αυτές είναι κατά πόσο οι παραγωγοί, που δεν διαθέτουν γνώσεις χειρισμού ηλεκτρικών συστημάτων, θα είναι σε θέση να πραγματοποιούν τις αποστολές των στοιχείων με ηλεκτρονικό τρόπο δυσχεραίνοντας ακόμη περισσότερο την απρόσκοπτη εργασία τους ή επιβαρύνοντας τους με ένα πρόσθετο έξοδο διαχείρισης των στοιχείων αυτών από φυσικά ή νομικά πρόσωπα, οι οποίοι πράγματι κατέχουν τις γνώσεις για αυτή τη διεργασία. Αυτό το θέμα θα πρέπει να το επανεξετάσετε.

Επίσης, σε ό,τι αφορά την Κοινή Υπουργική Απόφαση, αναφέρεται ότι θα οριστούν λεπτομέρειες για το ύψος της προκαλούμενης δαπάνης από τη διενέργεια των ελέγχων. Εμείς, κ. Υπουργέ, σας ρωτάμε ευθέως αν υπάρχει περίπτωση οι παραγωγοί να επωμισθούν τις δαπάνες αυτές με οποιοδήποτε τρόπο. Αν αυτό ισχύσει, θα μας βρίσκει, φυσικά, όχι σύμφωνους.

Σχετικά με τις κυρώσεις και το άρθρο 4, ορίζονται οι επιβαλλόμενες κυρώσεις στους παραβάτες, σχετικά με το χρόνο εξόφλησης, στο 30% της αξίας του τιμολογίου και την αμέλεια προσκόμισης των προβλεπόμενων στοιχείων στην αρμόδια αρχή, δηλαδή στο 5% της αξίας του τιμολογίου. Μετά από τρεις παραβάσεις, ο έμπορος διαγράφεται για ένα έτος από το ενιαίο μητρώο και δεν του επιτρέπεται η εμπορία στο διάστημα αυτό, διαφορετικά θα επιβάλλονται πρόστιμα ύψους 100.000 €.

Ορίζεται το όργανό επιβολής κυρώσεων, η αρμόδια αρχή ή ο Υπουργός και ο φορέας στον οποίο αποδίδονται τα οριζόμενα πρόστιμα, το Ταμείο Γεωργίας και Κτηνοτροφίας. Αν και είναι θετικές οι διατάξεις αυτές, ωστόσο θα θέλαμε να δούμε να εφαρμόζονται και στην πράξη, διότι διατηρούμε επιφυλάξεις, λόγω πιθανής διαφθοράς εντός αρμόδιας αρχής και του γεγονότος ότι κάποιες κυρώσεις επιβάλλονται απευθείας από τον Υπουργό.

Σχετικά με το άρθρο 5 και την υποχωρητική επισήμανση προέλευσης στο γάλα, είναι θετικό να ενημερώνονται πλήρως οι Έλληνες καταναλωτές για την προέλευση των γαλακτοκομικών προϊόντων που προμηθεύονται και, φυσικά, συμφωνούμε απόλυτα με αυτό. Ωστόσο, θεωρούμε ότι οι αναγραφές «προέλευση Ε.Ε.» και «προέλευση εκτός Ε.Ε.» είναι ασαφέστατες και δεν συμβάλλουν σε αυτό που, υποτίθεται, ότι θέλετε να θεσμοθετήσετε, διότι οι χώρες Ε.Ε. είναι πολλές και σε κάθε μία υπάρχουν διαφορετικές συνθήκες αρμέγματος, επεξεργασίας και συσκευασίας. Επίσης, με το σκεπτικό αυτό και το εγχώριο γάλα θα μπορεί να αναγράφει την ένδειξη «προέλευση Ε.Ε.», χωρίς να ξέρει ο καταναλωτής αν το γάλα είναι ελληνικό ή από τη Βουλγαρία ή τη Ρουμανία.

Αν θέλουμε, λοιπόν, να πληροφορούμε σωστά τον καταναλωτή, θα πρέπει να υπάρχει ξεχωριστή ένδειξη αρμέγματος, επεξεργασίας και συσκευασίας για όλες τις χώρες, ανεξαρτήτως αν είναι εντός ή εκτός της Ε.Ε.. Επίσης, έχουμε να παρατηρήσουμε ότι το τελευταίο θα συμβάλλει - έστω εμμέσως - και στην ενίσχυση της εγχώριας παραγωγής γαλακτοκομικών προϊόντων, αφού οι καταναλωτές οι οποίοι επιθυμούν ελληνικά προϊόντα, θα στραφούν σε αυτά που φέρουν τη σχετική ένδειξη. Και αυτό, βέβαια, στην περίπτωση που αποτραπούν μέσω εντατικών ελέγχων οι αθρόες ελληνοποιήσεις των προϊόντων αυτών, όπως ελληνικές εταιρείες οι οποίες αρμέγουν στη Βουλγαρία, επεξεργάζονται ή και συσκευάζουν και πουλούν γαλακτοκομικά προϊόντα στην Ελλάδα ως ελληνικά.

Πρέπει, λοιπόν, πάση θυσία να ενισχυθεί η εγχώρια παραγωγή μέσω της γενικής ανάπτυξης του πρωτογενούς τομέα και στροφής των καταναλωτών σε πραγματικά ελληνικά προϊόντα.

Και μια αναφορά σχετικά με το άρθρο 6 και τους ελέγχους και τις κυρώσεις. Είναι ορθό εδώ το μέτρο, ωστόσο μένει να το δούμε και αυτό στην πράξη.

Κύριε Υπουργέ, διατηρούμε τις επιφυλάξεις στο προηγούμενο άρθρο. Η επιβολή χαμηλών προστίμων σε παραβάτες που γίνονται μέχρι τώρα πρέπει να πάψει, ώστε να υπάρχουν κίνητρα για τους εγχώριους παραγωγούς και να ενισχυθεί έτσι η εγχώρια παραγωγή με κάθε μέσο. Δηλώνουμε επιφύλαξη στα περισσότερα άρθρα, θα τοποθετηθούμε κατά την ψήφιση στην Ολομέλεια. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Το λόγο έχει ο κ. Μωραϊτης από το Κομμουνιστικού Κόμματος Ελλάδας.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του Κομμουνιστικού Κόμματος Ελλάδας): Ευχαριστώ, κυρία Πρόεδρε. Πριν μπω στη συζήτηση του νομοσχεδίου, θα ήθελα να επαναλάβω κάτι που είπαμε προχθές. Κύριε Υπουργέ, στην ακρόαση φορέων, όταν σας ρωτήσαμε εάν χρήματα του ΕΛΓΑ πήγαν στην ΠΑΣΕΓΕΣ, έξαλλος απαντήσατε ότι η επιχορήγηση στην ΠΑΣΕΓΕΣ από χρήματα του ΕΛΓΑ, όσο είναι Κυβέρνηση ο ΣΥΡΙΖΑ και όσο είσθε εσείς Υπουργός και ζωντανός, δεν πρόκειται να πάνε. Επαναφέρουμε το ερώτημα. Πήγαν χρήματα στην ΠΑΣΕΓΕΣ από τον ιδρώτα και το χαράτσωμα των αγροτών;

Είναι σίγουρο, κύριε Υπουργέ, ότι από τα ταμεία του ΕΛΓΑ 1.800.000 «έκαναν φτερά», τη στιγμή που οι φτωχομεσαίοι παραγωγοί της χώρας, που έχουν υποστεί ζημιές, περιμένουν αποζημιώσεις μήνες, ακόμα και χρόνια.

Βέβαια, είπατε τότε ότι θα περάσουν πάνω από το πτώμα σας και μάλλον πέρασαν πάνω από το πτώμα σας. Γι' αυτό δεν τα καταλάβετε, από ό,τι φαίνεται. Πρέπει να απαντήσετε. Το ζήτημα είναι ότι χρόνια τώρα και η Ν.Δ. και το ΠΑ.ΣΟ.Κ., που σήμερα δεν έβγαλαν άχνα γι' αυτό το ζήτημα, παρότι το προηγούμενο διάστημα, ιδιαίτερα η Ν.Δ., το σήκωσε ψηλά. Γιατί όλο το προηγούμενο διάστημα δίνονταν χρήματα επί κυβερνήσεων ΠΑ.ΣΟ.Κ. και Ν.Δ. 3% από τα έσοδα του ΕΛΓΑ. Δινόταν δύο εκατομμύρια στην ΠΑΣΕΓΕΣ, σε αυτές «τις ξεπουλημένες ηγεσίες» -που θα πω στη συνέχεια- 0,60% στη ΓΕΣΑΣΕ, 0,40% στη ΣΥΔΑΣΕ. Τα μοίραζαν, δηλαδή, πάρα πολύ ωραία τα χρήματα.

Το ζήτημα είναι ότι αυτά τα χρήματα έχουν χαθεί από τα ταμεία του ΕΛΓΑ και έχουν πάει σε αυτούς οι οποίοι ήταν «πέμπτη φάλαγγα» στο Κίνημα, έχουν πάει σε αυτούς που υπονόμευαν τους αγώνες της φτωχομεσαίας αγροτιάς, για χρόνια. Εμείς λέμε ότι είναι άξιοι του μισθού τους. Βέβαια, είναι απαίτηση του αγροτικού κόσμου να χυθεί άπλετο φως γύρω απ' αυτή την υπόθεση.

Εξάλλου, κύριε Υπουργέ, υπάρχει μια πληροφορία ότι εκκρεμεί στον εισαγγελέα πόρισμα κατάχρησης για την ΠΑΣΕΓΕΣ και η Ε.Ε., που εσείς πιστεύετε, λέει ότι αυτά τα χρήματα, αυτές οι επιχορηγήσεις, είναι εθνικές επιδοτήσεις και θα τα ζητήσουν πίσω. Δηλαδή, θα έχουμε παραπέρα απώλειες.

Τώρα, σε ό,τι αφορά το νομοσχέδιο, κύριε Υπουργέ, παρά τις κάποιες βελτιώσεις, που κάνατε - νομοτεχνικές ή άλλες που ενδεχομένως θα κάνετε - κατά τη γνώμη μας, δεν αλλάζουν το χαρακτήρα αυτού του νομοσχεδίου. Έχετε σηκώσει αρκετό θόρυβο ότι έρχονται καλύτερες μέρες για τους φτωχομεσαίους αγροτοκτηνοτρόφους της χώρας, ότι θα βάλετε τέλος στην απληρωσιά από τους μεγαλέμπορους και τις μεταποιητικές βιομηχανίες, ότι θα προστατεύσετε τη λαϊκή κατανάλωση και ότι θα εφοδιαστεί η αγορά με ασφαλή τρόφιμα, υγιεινά και φθηνά. Κρύβετε, όμως, το βασικό μέλημα και το στόχο του νομοσχεδίου, που είναι η στήριξη της κερδοφορίας των μονοπωλίων και το κάνετε αυτό για να ρυθμίσετε ορισμένους καπιταλιστικούς ανταγωνισμούς, σε όλη την αλυσίδα παραγωγής, διανομής και εμπορίας των νωπών προϊόντων. Κοροϊδεύετε, στην ουσία, τους αγροτοκτηνοτρόφους προσπαθώντας να τους κρύψετε ότι με τέτοια μέτρα πρόκειται να βελτιώσουν τη ζωή τους, ότι θα σταματήσουν τα βάσανά τους. Η φτωχομεσαία αγροτιά, όμως, έχει αρκετή πείρα και μπορεί - και πρέπει - να βγάλει συμπεράσματα, δεν πρέπει να έχει αυταπάτες για το μέλλον που της επιφυλάσσει η Ε.Ε., οι ελληνικές κυβερνήσεις και ο καπιταλιστικός τρόπος παραγωγής.

Βέβαια, όλα τα αστικά κόμματα πουλάτε «φύκια για μεταξωτές κορδέλες». Τι λέτε: Λέτε για ανάγκη παραγωγικής ανασυγκρότησης, για ανατροπή του υπάρχοντος παραγωγικού μοντέλου, για να γίνει η πρωτογενής παραγωγή η ατμομηχανή της ανάπτυξης, της «δίκαιης ανάπτυξης», όπως λέτε. Αυτό που δεν λέτε είναι ότι η αγροτική παραγωγή δεν μπορεί να ικανοποιήσει, πραγματικά, τις διατροφικές ανάγκες του λαού μας, αφού παράγονται και εξάγονται ή εισάγονται προϊόντα, μόνο και μόνο με στόχο το καπιταλιστικό κέρδος, το κέρδος των μεγαλεμπόρων, το κέρδος των βιομηχάνων και όχι, βέβαια, αυτό που συμφέρει τον αγρότη, τον κτηνοτρόφο, που παράγει και το σύνολο του ελληνικού λαού.

Ασφαλώς, δεν είναι μόνο το θέμα της απληρωσιάς, αλλά και του κόστους παραγωγής, οι εξευτελιστικές τιμές που πληρώνονται -ιδιαίτερα σήμερα- οι φτωχομεσαίοι κτηνοτρόφοι. Για αυτά, δεν λέτε κουβέντα. Και δεν λέτε κουβέντα γιατί γνωρίζετε, πολύ καλά, ότι στον καπιταλισμό, αυτά τα ζητήματα τα λύνει η αγορά, δηλαδή τα μονοπώλια. Γι' αυτό οι μικρομεσαίοι αγρότες πωλούν φθηνά, οι εργαζόμενοι, τα λαϊκά στρώματα, που έχετε λεηλατήσει το εισόδημά τους, αγοράζουν ακριβά και δεν μπορούν να καλύψουν τις σύγχρονες διατροφικές τους ανάγκες. Σε ό,τι αφορά, όμως, την απληρωσιά, τι κάνετε; Την κάνετε ατομική υπόθεση, υπόθεση του εκβιαζόμενου από τον μεγαλέμπορο, μεγαλομεταποιητή, μικροπαραγωγού, ο οποίος, την ίδια ώρα, θα έχει να αντιμετωπίσει και τις δικές σας απειλές και τους εκβιασμούς με πρόστιμα. Βάζετε τους φτωχομεσαίους αγροτοκτηνοτρόφους, ακόμη και του ειδικού καθεστώτος, που στενάζουν από τη φοροληστεία σας, να κόβουν τιμολόγια, σε κάθε συναλλαγή. Σας το είπαμε και στην Α’ ανάγνωση *(του νομοσχεδίου).* Εμείς δεν είμαστε ενάντια στο να κόβουν τιμολόγια, αλλά εδώ τι κάνετε: Στοχεύετε στην καταγραφή κάθε εισοδήματος και φορολόγηση μέχρι και της αυτοκατανάλωσης. Αυτό, άλλωστε, είναι αυτό που συμφωνήσατε στο τρίτο μνημόνιο, παρέα Ν.Δ., ΠΑ.ΣΟ.Κ. και Ποτάμι.

Τι κάνετε στην ουσία: Κρύβετε τους ταξικούς αντιπάλους του φτωχομεσαίου αγροτοκτηνοτρόφου, που είναι οι μεγαλοβιομήχανοι και οι μεγαλέμποροι, δηλαδή βάζετε συνεταίρους αυτούς, που μοχθούν και παλεύουν για την επιβίωσή τους, με τα μεγαθήρια, τους εμπόρους, που τους κλέβουν τον ιδρώτα. Βάζετε παρέα, εκμεταλλευτές και εκμεταλλευόμενους, δηλαδή - αυτό που λένε οι αγρότες- «το λύκο να φυλάει τα πρόβατα». Είναι κροκοδείλια τα δάκρυα σας, όλων σας, για τους μικρούς αγρότες που, στην ουσία, σφαγιάζονται για τα κέρδη των μονοπωλίων. Κάνετε ατομική υπόθεση κάθε παραγωγού την απληρωσιά, δηλαδή να βγάλει -αυτό που προανέφερα- «το φίδι από την τρύπα» και του λέτε ότι πρέπει αυτός να στέλνει όλα τα τιμολόγια και κάθε είδος, που αφορά τη συναλλαγή του, ο ίδιος, στους ελεγκτικούς μηχανισμούς. Δηλαδή, τι του λέτε; Να έχει υπολογιστή στο μαντρί και στο χωράφι του.

Τώρα, σε ό,τι αφορά το Κεφαλαίο Γ’ και στο άρθρο 10 - που είναι το πιο σημαντικό, κατά τη γνώμη μας - παραχωρείτε τα πάντα στο κεφάλαιο: ιχθυοτρόφα ύδατα, λίμνες, ποτάμια, θαλάσσιους παραλιακούς χώρους, λιμνοθάλασσες κ.λπ.. Και τι κάνετε γι' αυτό; Χρησιμοποιείτε σα φύλλο συκής τους αλιευτικούς συνεταιρισμούς, οι οποίοι, κύριε Υπουργέ, - και εδώ που ήταν στην ακρόαση αλλά κι αυτό που γνωρίζετε από την εμπειρία σας - είναι όλοι χρεοκοπημένοι. Αργά ή γρήγορα, όσοι υπάρχουν δεν θα αντέξουν στον ανταγωνισμό και θα οδηγηθούν στη χρεωκοπία.

Το Κ.Κ.Ε. στηρίζει τα δίκαια αιτήματα της μικρομεσαίας αγροτιάς, όπως έχουν διαμορφωθεί από το συνεπές αγροτικό κίνημα, όπως έχουν διαμορφωθεί στα μπλόκα του αγώνα, που είναι: κατώτερες εγγυημένες τιμές, μείωση του κόστους παραγωγής, άμεση πληρωμή με την παράδοση σοδειάς, προστασία από αθρόες εισαγωγές και από προϊόντα, που η χώρα μας είναι ήδη πλεονασματική. Και τι λέμε: Απειθαρχία απέναντι στους κανονισμούς της Ε.Ε., τις συμφωνίες του Παγκόσμιου Οργανισμού Εμπορίου, τις συμφωνίες μεταξύ ιμπεριαλιστικών οργανισμών. Όμως, για να εφαρμοστεί μια τέτοια πολιτική, η οποία θα συμφέρει τον λαό και τη χώρα, προϋποθέτει μαζικό απεγκλωβισμό των μικρομεσαίων αγροτοκτηνοτρόφων από τις πολιτικές και τα κόμματα, που τους ξεκληρίζουν.

Τελειώνοντας, κυρία Πρόεδρε, θα θέλαμε να πούμε δύο λόγια, σε ό,τι αφορά στην Τροπολογία του Υπουργείου Διοικητικής Μεταρρύθμισης και Εσωτερικών και λέμε, καθαρά, ότι το βασικό ζήτημα είναι που φέρνετε αυτήν την Τροπολογία, την ώρα που είναι σε εξέλιξη η απεργοσπαστική και τιμωρητική Τροπολογία που ψήφισαν, πριν από λίγες μέρες, η Κυβέρνηση μαζί με την Ν.Δ. και, σύμφωνα με την οποία, τιμωρούνται όσοι προϊστάμενοι δεν γίνουν αξιολογητές των υπαλλήλων τους, όσοι δηλαδή συνεχίζουν να ασκούν το συνταγματικά κατοχυρωμένο δικαίωμά τους στην απεργία και την αποχή. Μιλάτε για αξιοκρατία την ίδια ώρα που συνεχίζετε και εσείς την ίδια πολιτική με το ΠΑ.ΣΟ.Κ. και τη Ν.Δ.. Έχετε νομοθετήσει τη μοριοδότηση της αξιολόγησης και τη συνέντευξη στοιχείων που ο καθένας καταλαβαίνει ότι υποθάλπουν την υποκειμενικότητα και την ημετεροκρατία, αντιλήψεις που έχουν καταδικαστεί από το συνδικαλιστικό κίνημα. Με κάθε τρόπο, προσπαθείτε και εσείς να φτιάξετε, όπως και οι προηγούμενοι, μηχανισμό χειραγώγησης, έναν απεργοσπαστικό μηχανισμό, που θα υλοποιεί άκριτα την πολιτική σας. Καταψηφίζουμε, επί της αρχής, το νομοσχέδιο και τα περισσότερα άρθρα. Για ορισμένα, επιφυλασσόμαστε στην Ολομέλεια. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Κατσώτη. Το λόγο έχει, τώρα, ο κ. Λαζαρίδης από τους Ανεξάρτητους Έλληνες.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Σας ευχαριστώ, κυρία Πρόεδρε.

Το νομοσχέδιο κινείται προς τη σωστή κατεύθυνση, θέτοντας ως στόχο την προστασία των συμφερόντων των Ελλήνων κτηνοτρόφων και των καταναλωτών και τη διασφάλιση της ποιότητας των ελληνικών προϊόντων, σε πρακτικές αθέμιτου ανταγωνισμού. Η καταπολέμηση, άλλωστε, των καθυστερήσεων πληρωμών στις εμπορικές συναλλαγές, ιδιαίτερα για τους τομείς του κρέατος και των προϊόντων αυτού, του γάλακτος και των γαλακτοκομικών προϊόντων, αποτελεί εξαιρετικά σοβαρό θέμα και πάγιο αίτημα, αποσκοπώντας στην ενίσχυση της εύρυθμης λειτουργίας της αγοράς και, ειδικότερα, των μικρών και μεσαίων, που παρουσιάζουν έντονα προβλήματα ρευστότητας, λόγω των καθυστερημένων πληρωμών, ιδιαίτερα από τις μεγάλες αλυσίδες σουπερμάρκετ.

Επιτέλους, παρατηρούμε τη δημιουργία του πλαισίου για εξορθολογισμό της αγοράς αγροτικών προϊόντων και για την προστασία του καταναλωτή, ενώ πρόκειται, αδιαμφισβήτητα, για ένα σημαντικό βήμα για την καταπολέμηση του φαινομένου των ελληνοποιήσεων και της μαύρης διακίνησης στον αγροτικό χώρο. Προς την ίδια κατεύθυνση θα λειτουργήσει και η άμεση έκδοση του ηλεκτρονικού τιμολογίου, η εγκατάσταση σκάνερ στα τελωνεία και, κυρίως, η δημιουργία μιας αυτόνομα λειτουργούσας υπηρεσίας ελέγχων σε όλα τα επίπεδα και, ιδιαίτερα, στις πύλες εισόδου-εξόδου των προϊόντων, πχ λιμάνια, τελωνεία, παράνομες αγορές. Το νομοθετικό πλαίσιο εκφράζει το πνεύμα του νομοθέτη, ικανοποιεί ένα δίκαιο αίτημα και καταστέλλει τις ανησυχίες των Ελλήνων καταναλωτών για ενημέρωση σχετικά με την προέλευση του γάλακτος, ως κύριου συστατικού των μεταποιημένων γαλακτοκομικών τροφίμων και την ανάγκη προστασίας τους, μέσω της διαφάνειας και ασφαλέστερης ιχνηλασιμότητας.

Προασπίζει τα συμφέροντα των Ελλήνων γαλακτοπαραγωγών - κτηνοτρόφων σε μια περίοδο κρίσιμη για την κτηνοτροφία σε επίπεδο Ε.Ε., συμβάλλει στη διασφάλιση της ποιότητας των ελληνικών γαλακτοκομικών και τυροκομικών προϊόντων απέναντι σε πρακτικές αθέμιτου ανταγωνισμού και παρέχει τόσο στους καταναλωτές όσο και στους παραγωγούς ασφαλές έδαφος για την ανάπτυξη καταναλωτικών και παραγωγικών πρακτικών, οι οποίες μεσοπρόθεσμα θα διασφαλίσουν την καταναλωτική εμπιστοσύνη στα ελληνικά γαλακτοκομικά προϊόντα, ενώ θεσπίζει μέτρα ελέγχου για τη διαφάνεια της αγοράς και αντιμετώπιση των ελληνοποιήσεων με σκοπό την προστασία της εγχώριας πρωτογενούς παραγωγής.

Ειδικά για το κρέας, προβλέπονται έλεγχοι σε όλη τη χώρα για την εφαρμογή της υποχρεωτικής αναγραφής χώρας προέλευσης στα εμπορικά έγγραφα και σε κάθε μορφή σήμανσης των προϊόντων των επιχειρήσεων, εκμεταλλεύσεων που διακινούν κρέας. Η σήμανση της προέλευσης αποτελεί πληροφορία που πρέπει να είναι διαθέσιμη στον καταναλωτή, καθώς η ποιότητα συνδέεται στενά με την προέλευση. Επομένως, κρίνεται επιβεβλημένη η υποχρεωτική αναγραφή των χωρών προέλευσης, τουλάχιστον της χώρας άρμεξης αντί της ένδειξης προέλευσης Ε.Ε. ή προέλευσης εκτός Ε.Ε.. Επίσης, εισάγονται ευνοϊκές διατάξεις για τους παραγωγούς μετά τις αλλεπάλληλες καθυστερήσεις πληρωμών στην αγορά. Καθίσταται υποχρεωτική η εξόφληση των παραγωγών από εμπόρους –χονδρεμπόριο και λιανεμπόριο – σε 60 μέρες και προβλέπει πρόστιμο 30% στην αξία της συναλλαγής για τους παραβάτες.

Τιμωρία περιμένει, με το άρθρο 4, και τον παραγωγό, που δεν καταγγέλλει το περιστατικό και του επιβάλλεται 5% πρόστιμο, αν δεν διαβιβάσει τα ηλεκτρονικά στοιχεία, ενώ η μεταξύ τους συμφωνία θεωρείται άκυρη. Τα μέτρα αυτά θα λειτουργήσουν προς την θετική κατεύθυνση και θα τονώσουν οικονομικά χιλιάδες κτηνοτροφικές εκμεταλλεύσεις, οι οποίες παρουσιάζουν έντονα προβλήματα ρευστότητας, λόγω των μεγάλων καθυστερήσεων στις πληρωμές. Δίνεται, μάλιστα, η δυνατότητα άρσης του τραπεζικού απορρήτου προκειμένου να διαπιστωθεί αν πραγματοποιήθηκε εμπρόθεσμα η πληρωμή. Αν, σύμφωνα με τις διατάξεις του νομοσχεδίου, ο έμπορος πιαστεί τρεις φορές να μην πληρώνει εγκαίρως, τότε διαγράφεται για ένα χρόνο από το ενιαίο μητρώο εμπόρων αγροτικών προϊόντων.

Πέραν των ανωτέρω, με το νομοσχέδιο λύνονται οριστικά τα ζητήματα της μίσθωσης των εκμεταλλεύσεων των υδατοκαλλιεργητών εκτατικής καλλιέργειας από το δημόσιο με δίκαιο τρόπο, καθώς και το θέμα των ανανεώσεων των συμβάσεών τους και των υπεκμισθώσεων με την ευθύνη να παρουσιάζουν οι ίδιοι οι αλιείς σε τακτά χρονικά διαστήματα την κατάσταση των εκμεταλλεύσεων τους, ώστε να προστατεύεται η ποιότητα και η επάρκεια των αλιευμάτων.

Επειδή, όπως προείπαμε, εμπιστευόμαστε το πνεύμα και τη διάθεση του νομοθέτη να προβεί, ως την τελευταία στιγμή, σε διορθώσεις, όπου αυτές χρειάζονται. Επιβάλλεται, κύριε Υπουργέ, να γίνει μια αναφορά για τα θέματα που αφορούν τις λιμνοθάλασσες και ειδικότερα του Αιτωλικού Μεσολογγίου, όπου συγκεκριμένα, κύριε Υπουργέ, αναφέρομαι στους ελεύθερους αλιείς, οι οποίοι μας έχουν φέρει ένα υπόμνημα όπου κάνουν κάποια σχόλια για ορισμένα άρθρα και μάλιστα - επειδή ξέρω την ευαισθησία σας - μου είπαν ότι αυτό το υπόμνημα το έχουν διανείμει σε όλα τα κόμματα και σε εσάς. Θα ήθελα να σας παρακαλέσω να το δείτε με ιδιαίτερη ευαισθησία, γιατί πράγματι αντιμετωπίζουν σοβαρό πρόβλημα οι συγκεκριμένοι αλιείς.

Επίσης, λύνονται οριστικά ζητήματα παρεμβάσεων, προσαρμογές, ανακαινίσεις σε δημόσια οικήματα, που βρίσκονται εντός των εκμεταλλεύσεών τους, αποθήκες, αντλιοστάσια, εγκαταστάσεις και άλλα, αφού πλέον αντί να πληρώνουν στο κράτος και να περιμένουν από αυτό να επισκευάσει μέσω της χρονοβόρας διαδικασίας περί δημοσίων συμβάσεων, με τις νέες ρυθμίσεις οι ίδιοι τα ανακαινίζουν και ελέγχονται για αυτή τη διαδικασία.

Το νομοσχέδιο δίνει τη δυνατότητα να μπει σε νέα βάση η κτηνοτροφική παραγωγή, να απεμπλακούμε από το καρκίνωμα τον ελληνοποιήσεων και των κυκλωμάτων διαφθοράς που ταλαιπωρούν τους παραγωγούς, πλήττουν το ελληνικό δημόσιο και παραπλανούν τον καταναλωτή.

Πριν κλείσω, θα ήθελα, κ. Υπουργέ, να κάνω ξανά μια αναφορά στις ζημιές τις οποίες παθαίνουν οι παραγωγοί, ειδικά επάνω στην Μακεδονία γενικά, αλλά κυρίως στην Θεσσαλονίκη από τα αγριογούρουνα. Θα ήθελα να το δούμε αυτό και να εντάξουμε αυτές τις περιπτώσεις στις αποζημιώσεις, να τους εντάξουμε στον ΕΛΓΑ για να μπορούν να αποζημιώνονται, γιατί ξέρετε ότι δεν αποζημιώνονται από τις ζημιές που προκαλούν τα αγριογούρουνα, εκτός εάν η συγκεκριμένη έκταση προστατεύεται από τη συνθήκη Ραμσάρ. Επειδή τον τελευταίο καιρό βλέπετε, ακόμη και στις ειδήσεις, ότι τα αγριογούρουνα κατεβαίνουν και περιφέρονται ακόμη και δίπλα από τα σπίτια, οπότε θα ήθελα να σας παρακαλέσω να το δούμε και αυτό.

Κλείνοντας, οι Ανεξάρτητοι Έλληνες στηρίζουν το νομοσχέδιο και αναμένουμε βελτιώσεις στις διατάξεις που θέσαμε, στο μέτρο του δυνατού.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ(Ειδικός Αγορητής της Ένωσης Κεντρώων): Βρίσκομαι σήμερα εδώ, αντικαθιστώντας τον συνάδελφο κ. Μεγαλομύστακα, ο οποίος χρειάστηκε να απουσιάσει για σοβαρό λόγο.

Όπως σας έχουμε ήδη τονίσει, η Ένωση Κεντρώων υποστηρίζει κάθε προσπάθεια που μας φέρνει πιο κοντά στην αυτάρκεια. Ως έθνος, οφείλουμε να επιδιώκουμε το σωκρατικό τρίπτυχο και να επιθυμούμε να είμαστε αυτάρκεις, ολιγαρκείς και εγκρατείς. Έτσι μόνο μπορούμε να θεμελιώσουμε μια σύγχρονη ανταγωνιστική οικονομία και ταυτόχρονα να ικανοποιήσουμε τις βασικές μας κοινωνικές ανάγκες, πραγματώνοντας το περίφημο κράτος πρόνοιας.

Αυτή μας η πεποίθηση μας οδηγεί στο να επιχειρηματολογούμε και εμείς υπέρ του εθνικού ελέγχου των τροφών που διατίθενται στους πολίτες μας. Ο όρος «εθνική επισιτιστική κυριαρχία» περιγράφει την κατάσταση εκείνη, κατά την οποία ένα κράτος - έθνος έχει στον απόλυτο έλεγχο του την παραγωγή, την ασφάλεια και την διάθεση των τροφίμων που καταναλώνουν οι πολίτες του. Πρόκειται, λοιπόν, για μια πτυχή της εθνικής κυριαρχίας, για την οποία οφείλουμε να είμαστε εξίσου αδιαπραγμάτευτοι όσο και για εκείνη των εθνικών μας συνόρων.

Αν και το υπό εξέταση σχέδιο νόμου, έρχεται εκ πρώτης όψεως να ρυθμίσει χρονίζουσες παθογένειες της αγροτικής παραγωγής και, γενικότερα, της αγροτικής οικονομίας και άρα θα έπρεπε να τύχει της στήριξης μας, εντούτοις - όπως τόνισε και ο συνάδελφος κ. Μεγαλομύστακας στις προηγούμενες συνεδριάσεις της Επιτροπής - αναγκαζόμαστε να κρατήσουμε επιφύλαξη λόγω κάποιων διατάξεων που υποκρύπτουν παγίδες ή ακόμα και παράγοντες διαιώνισης των παθογενειών του συστήματος, οι οποίες τελικά λειτουργούν προς την αντίθετη κατεύθυνση από αυτή που περιγράφεται στην αιτιολογική έκθεση.

Η πραγματικότητα είναι πως ενώ η χώρα μας έχει ενσωματώσει στο εθνικό της δίκαιο την Ευρωπαϊκή Οδηγία 7/2011 με το ν.4152/2013, δεν κατάφερε να πετύχει τίποτα γιατί απλά εκείνος ο νόμος δεν εφαρμόστηκε ποτέ. Αναγκάστηκα να το πω σήμερα και σε μια άλλη Επιτροπή του Κοινοβουλίου πως η κακή και πρόχειρη νομοθέτηση εντείνει τις διαφορές, δημιουργεί νέα προβλήματα χωρίς λόγο, οξύνει τις κοινωνικές αντιπαραθέσεις και δημιουργεί τις προϋποθέσεις ώστε να δημιουργούνται κοινωνικά αδιέξοδα.

Το παρόν νομοσχέδιο επιχειρεί να λύσει τα προβλήματα που δημιουργήθηκαν, επειδή ο ν.4152/2013 παρέμεινε κενό γράμμα.

Με τις προβλέψεις των άρθρων 1 έως και 4, που κάνουν λόγο για την αποκλειστική προθεσμία πληρωμής εντός 60 ημερών, τον αποκλεισμό της δυνατότητας συμβατικής υπέρβασης της προθεσμίας και προτείνουν σημαντικές διοικητικές κυρώσεις, κάνουμε το μισό βήμα μπροστά. Το άλλο μισό θα είναι, βεβαίως, το να εφαρμοσθούν όλα αυτά στην πράξη με δίκαιο και αποτελεσματικό τρόπο, ώστε να μπορούμε να μιλάμε για επιτυχή ρύθμιση του πλαισίου συναλλαγών μεταξύ της αγοράς και των Ελλήνων εμπόρων και παραγωγών.

Η θέσπιση κανόνων είναι απαραίτητη για την επίτευξη της εύρυθμης λειτουργίας της αγοράς και όλοι γνωρίζουμε πως πρέπει να αποκατασταθούν άμεσα κάποιες ισορροπίες για να θεωρηθεί πως είναι δίκαιη πλέον η αντιμετώπιση των παραγωγών μας.

Συνοψίζοντας, θα έλεγα πως το πρώτο κεφάλαιο του νομοσχεδίου κινείται σε σωστή κατεύθυνση παρά το γεγονός πως δεν μας λύσατε κάποιες απορίες σχετικά με το από πού αντλείτε την βεβαιότητά σας πως μικρές επιχειρήσεις και μεμονωμένοι παραγωγοί και κτηνοτρόφοι θα μπορέσουν να ανταποκριθούν στις νέες απαιτήσεις, όπως είναι η ηλεκτρονική κοινοποίηση τιμολογίου και δεν μας είπατε πώς περιμένετε αυτοί να αντιδράσουν όταν ξεκινήσετε να επιβάλετε πρόστιμα. Ίσως θα έπρεπε να συζητήσουμε για μια μεταβατική περίοδο, με την πρόβλεψη απλής σύστασης πριν την επιβολή προστίμου.

Έρχομαι τώρα στο δεύτερο κεφάλαιο, όπου στα άρθρα 5 έως και 9 προτείνετε τη νομοθέτηση διατάξεων που σκοπό έχουν την καλύτερη ενημέρωση των πολιτών για ευαίσθητα και κρίσιμα προϊόντα της διατροφικής αλυσίδας, όπως το γάλα και το κρέας. Αναφορικά με το ζήτημα των ελληνοποιήσεων του κρέατος και την πάταξη τέτοιων φαινομένων και πρακτικών αθέμιτου ανταγωνισμού, ο σκοπός είναι διττός: αφενός μεν προστασία της εγχώριας παραγωγής αφετέρου δε προστασία του Έλληνα καταναλωτή. Θεωρούμε επιβεβλημένο να βελτιωθεί το ήδη υπάρχον σύστημα ιχνηλασιμότητας.

Οι ρυθμίσεις, λοιπόν, του παρόντος νομοσχεδίου θα έπρεπε να περιλαμβάνουν και να αφορούν ολόκληρη την αλυσίδα διαδρομής του κρέατος από τον παραγωγό έως τον καταναλωτή και μάλιστα ισομερώς. Η άδεια διακίνησης των ζώων, για παράδειγμα, προς τα σφαγεία είναι ακόμα χειρόγραφη, ενώ αν γίνει ηλεκτρονική, ο έλεγχος θα είναι μεγαλύτερος και αποτελεσματικότερος. Η αναγραφή της χώρας προέλευσης του κρέατος στην ταμειακή μηχανή των κρεοπωλείων είναι θετικότατο μέτρο, αλλά θα μπορούσε να ισχύσει σε μεγαλύτερη έκταση ακόμη και για όλους τους χώρους εστίασης.

Αναφορικά με το γάλα και την αναγραφή προέλευσης του, αδιαμφισβήτητα πρόκειται για ρύθμιση που θα βελτιώσει την ανταγωνιστικότητα των ελληνικών επιχειρήσεων. Ωστόσο, οι επισημάνσεις πρέπει να είναι σαφείς, δηλαδή, χώρα άρμεξης, επεξεργασίας, συσκευασίας και μάλιστα με ευδιάκριτη σήμανση. Εάν δεν αναγράφεται «αρμέχθηκε στην Ελλάδα», «μεταποιήθηκε στην Ελλάδα», «συσκευάστηκε στην Ελλάδα», δύσκολα θα μπει ένα τέλος στο «βαπτισμένο» προϊόν.

Ως προς το τρίτο Κεφάλαιο (άρθρα 10-14) σχετικά με το νομοθετικό πλαίσιο εκμετάλλευσης των ιχθυοτρόφων υδάτων, πρέπει να τονίσουμε ότι είναι σημαντικό να μπουν σαφείς χωροθετήσεις. Τα συστήματα εκμετάλλευσης είναι οι ελεύθεροι αλιείς και οι μισθωτοί συνεταιρισμοί. Θα πρέπει να επισημανθεί και να αναγράφεται ποιος είναι ο μη ενοικιαζόμενος χώρος που δραστηριοποιούνται οι ψαράδες. Ακόμη, η παροχή της δυνατότητας στους ΟΤΑ, αντί του Δημοσίου που ισχύει μέχρι σήμερα, να εκμισθώνουν τα ιχθυοτρόφα ύδατα - και μάλιστα χωρίς δημοπρασία - σε αλιευτικούς συνεταιρισμούς της διοικητικής τους περιφέρειας, αλλά με απευθείας ανάθεση, δημιουργεί έναν ακόμη λόγο για να χάσει το κράτος χρήματα.

Τέλος, εύλογο είναι και το ερώτημα για ποιο λόγο καταργείται η υποχρέωση καταβολής εκ μέρους του μισθωτή του υπέρ του Δημοσίου ποσοστού 5% επί της αξίας της καθημερινής αλιευόμενης παραγωγής του μισθίου, όπως ίσχυε έως σήμερα και τι σκοπό εξυπηρετεί η σύσταση μιας ακόμα Επιτροπής, όπως είναι η Επιτροπή Ελέγχου Μισθωμένων Ιχθυοτρόφων Υδάτων της οικείας Περιφερειακής Ενότητας. Η δημιουργία και άλλων επιτροπών είναι η προσφιλής μέθοδος του ΣΥΡΙΖΑ για να διογκώνεται παραπέρα ο δημόσιος τομέας και είναι ο ασφαλέστερος τρόπος να μην μπορεί να λυθεί ένα πρόβλημα.

Το νομοσχέδιο, υποτίθεται, ότι θέλει να διασφαλίσει τα συμφέροντα των αγροτών και των κτηνοτροφών. Είναι, επομένως, το λιγότερο άστοχο αυτοί να μην εκπροσωπούνται ως μέλη στα διοικητικά συμβούλια του ΟΠΕΚΕΠΕ και του ΕΛΓΑ, όταν θέλουμε να υπάρξει σοβαρή αντιμετώπιση των θεμάτων που τους αφορούν. Θεωρούμε, λοιπόν, ότι πρώτιστης σημασίας δεν είναι ο αριθμός των μελών, αλλά το ποια θα είναι τα μέλη τους, ώστε να υπάρχει αντιπροσωπευτικότερη εκπροσώπηση.

Όπως ήδη τονίσαμε και στην συζήτηση επί της αρχής και στην κατ' άρθρων, δυσκολευόμαστε να καταλάβουμε την σκοπιμότητα της αντικατάστασης της παρ. 12 του άρθρου 27 του ν. 4384/16 από την διάταξη του άρθρου 13 του παρόντος νομοσχεδίου. Προσανατολίζεστε, δηλαδή, στην παράκαμψη της Γενικής Συνέλευσης, που είναι κατεξοχήν το όργανο που πρέπει να αποφασίζει για τα του οίκου του και αποβλέπετε στην εγκαθίδρυση και παρεμβολή του ΟΔΙΑΓΕ, ο οποίος θα διαχειρίζεται την συνεταιριστική περιουσία, δηλαδή τα χρήματα των αγροτών, κατά το δοκούν. Θεωρούμε ότι η συγκεκριμένη ρύθμιση θα πρέπει να αποσυρθεί.

Κλείνοντας, θα ήθελα για άλλη μια φορά να αναφερθώ στους συνεταιρισμούς. Οι συνεταιρισμοί στην Ελλάδα των μικρών και μεσαίων παραγωγών μπορούν να εξασφαλίσουν δίκαιη τιμή για τους συμμετέχοντες παραγωγούς, την παράκαμψη των μεσαζόντων και την απευθείας σχέση παραγωγού-καταναλωτή. Να προσφέρουν στον καταναλωτή ποιοτικό προϊόν σε καλή τιμή και να αναδείξουν την κοινωνική ευθύνη του επιχειρείν και το συνεταιριστικό ιδεώδες. Επίσης, μπορούν να αναζωογονήσουν την ελληνική περιφέρεια προσφέροντας θέσεις εργασίας στους νέους που έχουν ενδιαφέρον να ασχοληθούν με την πρωτογενή παραγωγή και να συμβάλουν στην αποκέντρωση.

Θεωρούμε ότι οι συνεταιρισμοί, παρά την προβληματική τους λειτουργία, η οποία, μεταξύ άλλων, προκλήθηκε από κρατικές και μόνο παρεμβάσεις, αποτελούν ελπίδα για την προώθηση της πρωτογενούς παραγωγής, έναν τομέα όπου η Ελλάδα έχει συγκριτικό πλεονέκτημα, με στόχο αφενός την εξασφάλιση διατροφικής επάρκειας της χώρας και αφετέρου την προώθηση της εξαγωγής επώνυμων και ποιοτικών αγροτικών προϊόντων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Κυρία Πρόεδρε, το βασικό είναι ότι το νομοσχέδιο λαμβάνει υπόψιν τις πραγματικές συνθήκες που υπάρχουν μεταξύ των μικρών και μεσαίων μεταποιητικών επιχειρήσεων και φορέων και των χονδρεμπόρων και των αλυσίδων λιανικής, τη σχέση τους λοιπόν. Είναι θετικό ότι προσπαθεί να στηρίξει με τους γρήγορους χρόνους αποπληρωμής τη χαμηλότερη μικρότερη μεταποιητική πρωτογενή παραγωγή.

Έχουμε την ημερομηνία των 60 ημερών. Εμείς πιστεύουμε ότι θα έπρεπε σωρευτικά να πληρούται η προϋπόθεση και της αποστολής του τιμολογίου, αλλά και της παραλαβής των προϊόντων. Δηλαδή, να έχουμε σιγουριά ότι έχει γίνει παραλαβή των προϊόντων και η διενέργεια της συναλλαγής. Θετικό επίσης είναι ότι από το ενιαίο μητρώο έμπορων αγροτικών προϊόντων, θα διαγράφονται εκείνοι που επί τρεις φορές διαπράττουν σφάλματα και βγαίνουν έξω για ένα χρόνο.

Το βασικό είναι να δούμε στη σήμανση όσον αφορά τη χώρα προέλευσης για διάφορα προϊόντα, για το γάλα, το κρέας και τα γαλακτοκομικά προϊόντα. Εμείς θα θέλαμε σε όλα τα στάδια της παραγωγής και μεταποίησης ακόμα και για τις χώρες εντός της Ε.Ε. να υπάρχει ενημέρωση, η σήμανση, γιατί έτσι προστατεύονται καλύτερα τα δικαιώματα των καταναλωτών και βεβαίως κρίνεται δικαιότερα η τιμολόγηση των προϊόντων των παραγωγών.

Επίσης για τις διατάξεις στον αλιευτικό κώδικα, κύριε Υπουργέ, το χρονικό διάστημα των τριών ετών για την διενέργεια των εκθέσεων αξιολόγησης μου φαίνεται πολύ μεγάλο. Θα πρέπει να μειωθεί, ώστε τα στοιχεία των εκθέσεων να είναι χρήσιμα για μελέτη και αξιοποίηση από τους φορείς που έχουν επιφορτιστεί με το θέμα.

Να έρθω και εγώ στο άρθρο 12 για την κατάργηση των δύο ειδικών θέσεων επιστημόνων. Εμείς λέμε να μην μειωθούν ή τουλάχιστον αν μειωθούν, να μειωθεί κατά ένα πρόσωπο και να αντιστοιχίσει η μείωση και στους εκπροσώπους του Υπουργείου. Δηλαδή, αν πρόκειται να αφαιρεθούν δύο θέσεις αντί να καταργηθούν οι δύο θέσεις ειδικών επιστημόνων να καταργηθεί μόνο η μία και αντιστοίχως μία θέση εκπροσώπου του Υπουργείου.

Όσον αφορά τις τροπολογίες από θέση αρχής - διότι δεν είχαμε ψηφίσει ούτε το σχέδιο νόμου τότε του Υπουργείου Εσωτερικών για τη δημόσια διοίκηση - εμείς θα την καταψηφίσουμε την τροπολογία, όπως επίσης και για τον ΟΑΣΘ. Εμείς για τον ΟΑΣΘ είχαμε άλλη προσέγγιση. Δεν συμφωνήσαμε με την επίσημη κρατικοποίησή του, διότι όπως είχαμε πει ήταν και ένας οργανισμός διφυής εκεί που τον συνέφερε ήταν δημόσιος, εκεί που τον συνέφερε ήταν ιδιωτικός. Η χασούρα στο δημόσιο, τα κέρδη στους μετόχους ιδιώτες. Εν πάση περιπτώσει, εμείς είμαστε και σε αυτή την τροπολογία αρνητικοί.

Από εκεί και πέρα, ελπίζω να είναι μία καλή αρχή αυτό το σχέδιο νόμου, να αρχίσει μία κουβέντα γενικότερη για το πώς θα εξισορροπήσουμε το ισοζύγιο των εμπορικών συναλλαγών της χώρας, πώς θα προωθήσουμε τον εξαγωγικό προσανατολισμό και πώς, εν πάση περιπτώσει, θα φτιάξουμε ένα κλίμα φιλικό προς τις επενδύσεις. Βλέποντας, βέβαια, αυτά που γίνονται στο Ελληνικό είναι να απορείς και να σκιάζεσαι για το τι είδους φιλεπενδυτικό κλίμα μπορεί αυτή η Κυβέρνηση να φτιάξει.

Εμείς παρόλα αυτά, κύριε Υπουργέ, είμαστε θετικοί επί του νομοσχεδίου, επιφύλαξη για τις τροπολογίες και ενδεχομένως για εκείνα τα μέρη του νομοσχεδίου που είπατε, αν και εγώ δεν τα άκουσα αρνητικά, που θα τα δούμε τη Δευτέρα. Κάποια, όμως, θα θέλουν διευκρίνιση. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αραχωβίτης Σταύρος, Βράντζα Παναγιώτα, Μουμουλίδης Θεμιστοκλής, Δημαράς Γεώργιος, Δημητριάδης Δημήτριος (Μίμης), Στέφος Ιωάννης, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Βαρδάκης Σωκράτης, Ξυδάκης Νίκος, Ουρσουζίδης Γεώργιος, Παπαδόπουλος Νικόλαος, Ριζούλης Ανδρέας, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Δριτσέλη Παναγιώτα, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Βεσυρόπουλος Απόστολος, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Στεργίου Κωνσταντίνος, Δελής Ιωάννης, Μωραΐτης Νικόλαος, Καμμένος Δημήτριος, Λαζαρίδης Γεώργιος, Σαρίδης Ιωάννης και Αμυράς Γεώργιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Μαυραγάνης, έχει το λόγο.

ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών) : Ευχαριστώ, κυρία Πρόεδρε.

Κυρίες και κύριοι Βουλευτές, η εν λόγω τροπολογία φέρεται στο πλαίσιο του 1370/2007 Κανονισμού της Ε.Ε., που ορίζει στον κρίσιμο πυρήνα άσκησης δημόσιας εξουσίας, τις δημόσιες συγκοινωνίες, και γι' αυτό και επιτρέπει, μαζί με τους 1371/2008 και 1372/2008 Κανονισμούς της Ε.Ε., την επιχορήγηση έως ποσοστού 50% του προϋπολογισμού αυτών και στο πλαίσιο, βεβαίως, του ν. 4482/2017, περί κρατικοποίησης του ΟΑΣΘ και στα πλαίσια ,από την άλλη πλευρά, του άρθρου 21, περί κοινωνικής πολιτικής, του Συντάγματος και κάτω, βεβαίως, και από το πρίσμα της Υπουργικής Απόφασης 45788/2014, που προέβλεψε ότι θα πρέπει, με Φ.Π.Α. 13% τότε λαμβανομένου υπόψη, να ορισθεί ένα σταθερό κόμιστρο στις παροχές δημόσιας συγκοινωνίας στην περιφέρεια Θεσσαλονίκης από τον ΟΑΣΘ.

Όμως, στη συνέχεια της 20 Ιουλίου 2015, τροποποιήθηκε ο συντελεστής Φ.Π.Α. στη σχετική παρεχόμενη υπηρεσία, από 13% σε 23% και εν συνεχεία, την 1η Ιουνίου 2016, από 23% σε 24%, χωρίς όμως να τροποποιηθεί αναλόγως το κόμιστρο.

Έτσι, λοιπόν, έγινε ουσιαστικά εσωτερική απορρόφηση από αυτόν τον οργανισμό του παραπάνω κόστους, περίπου 10 ποσοστιαίες μονάδες του Φ.Π.Α..

Επειδή ετέθη πριν, από κάποιο βουλευτή, το ζήτημα του αν και πόσο πρέπει να επιχορηγείται ουσιαστικά η διαφορά του Φ.Π.Α. σε αυτή την περίπτωση, καθόσον η αλλαγή στους συντελεστές Φ.Π.Α. έγινε για όλη την ιδιωτική οικονομία. Εδώ έκανα μια εισαγωγή, όχι τυχαία, ακριβώς για να καταδείξω ότι ο τομέας της δημόσιας συγκοινωνίας είναι τομέας που ανάγεται στον κρίσιμο πυρήνα της δημόσιας εξουσίας, ακριβώς γιατί ασκείται κοινωνική πολιτική με αυτόν και τούτο αναγνωρίζεται ως δυνατότητα στα κράτη - μέλη της Ε.Ε., με τους Κανονισμούς της Ευρωπαϊκής Κοινότητας που προανέφερα.

Άρα, λοιπόν, δεν είναι ένας οποιοσδήποτε τομέας της οικονομίας, αυτός της παροχής δημοσίου συγκοινωνιακού έργου και γι' αυτό το λόγο ο Κανονισμός 1370/ 2008, στο άρθρο 5 παράγραφος 2 αλλά και στο προοίμιο αυτού, κάνει ιδιαίτερη αναφορά και λέει για τη δυνατότητα εκείνη που έχει το κράτος – μέλος της Ε.Ε., το ίδιο να ασκήσει τη δημόσια συγκοινωνία χωρίς να την αναθέσει σε οποιοδήποτε τρίτο φορέα.

Εδώ τι είχαμε;

Είχαμε από το 1957, δηλαδή για περίπου 60 χρόνια, μια και κατ’ ακολουθία ανάθεση της δημόσιας συγκοινωνίας από το κράτος σε έναν φορέα της ιδιωτικής οικονομίας, που χρηματοδοτείτο, ακριβώς, στο πλαίσιο του πνεύματος του Κανονισμού που σας είπα αλλά και προηγούμενα στο πλαίσιο του πνεύματος του Συντάγματος.

Γι’ αυτόν ακριβώς το λόγο, ερχόμαστε σήμερα εξασφαλίζοντας την απρόσκοπτη, σε αυτόν τον κρίσιμο τομέα της εξουσίας, λειτουργία των δημόσιων συγκοινωνιών σε μια μεγάλη περιφέρεια που έχει τόσο πολύ ταλαιπωρηθεί από την κακή παροχή συγκοινωνιακού έργου, από τον παλαιό ΟΑΣΘ, να καταβάλουμε αυτά τα 9 εκατομμύρια περίπου ευρώ, από τη διαφορά Φ.Π.Α. που αφορά από 21 Ιουλίου 2015 μέχρι 30 Ιουνίου 2017.

Ήταν μια υποχρέωσή μας. Και γι’ αυτούς οι οποίοι, ίσως, να σπεύσουν να πουν ότι αυτό το κάναμε τώρα που κρατικοποιήσαμε τον ΟΑΣΘ, θέλω να σας πω ότι αυτό είχε γίνει ήδη από τον Δεκέμβριο του 2016 και τον Ιανουάριο του 2017. Είχε γίνει για τις μισθοδοσίες που δεν κατέβαλαν οι διοικήσεις του ΟΑΣΘ προς τους εργαζόμενους και είχαν γίνει για πολλά άλλα πράγματα στην πάροδο αυτών των δυόμισι ετών που βρισκόμαστε στην εξουσία.

Άρα, λοιπόν, είναι προφανές ότι απαρέγκλιτα τηρούμε τη βασική αρχή της κοινωνικής πρόνοιας και της εν γένει δημόσιας πρόνοιας ως προς τις συγκοινωνίες που παρέχονται στον λαό της Θεσσαλονίκης, είτε αυτές παρέχονται από ιδιωτικό φορέα, όπως παρέχονταν και με τον κακό τρόπο που παρέχονταν μέχρι πρόσφατα, είτε τώρα, πλέον, με την κρατική υπόσταση αυτού.

Αυτός είναι ο λόγος που σας ζητώ να την υποστηρίξετε.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε.

Ο κ. Τζελέπης έχει το λόγο.

ΜΙΧΑΗΛ ΤΖΕΛΕΠΗΣ: Ευχαριστώ, κυρία Πρόεδρε.

Θα ήθελα, απλώς, να πω, σε σχέση με αυτά που είπε για την τροπολογία ο κ. Υφυπουργός, ότι είναι στη σωστή κατεύθυνση. Πρέπει να δοθούν τα χρήματα αυτά, αλλά πολιτικά είναι υστερόβουλη γιατί το Υπουργείο γνώριζε πολύ καλά ότι αυτά τα χρήματα έπρεπε να αποδοθούν από το 2015 και μετέπειτα και δε χρειαζόταν να γίνει η ταλαιπωρία των Θεσσαλονικέων γιατί, λόγω του ότι δεν κατέβαλε το Υπουργείο αυτά τα χρήματα, οι εργαζόμενοι έχοντες λαμβάνειν 6,5 εκατομμύρια, απλήρωτοι όντες, δημιουργήθηκε το πρόβλημα.

Αυτός είναι ο λόγος που θεωρώ ότι είναι πολιτικά υστερόβουλη. Θα την ψηφίσουμε, αλλά αυτά πρέπει να ακουστούν.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε.

Ο κ. Υφυπουργός έχει το λόγο.

ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών): Θα ήταν απολύτως εύλογη, κύριε βουλευτά, η απορία και επισήμανσή σας αν δεν υπήρχε μια πολύ κακή τακτική, δυστυχώς, από τον ΟΑΣΘ, που δεν έδινε στοιχεία και μάλιστα διασταυρωμένα από το ΣΑΣΘ, όπως προέβλεπε η σύμβαση, κυρωμένη από τη Βουλή των Ελλήνων.

Έτσι, δεν μπορούσαμε να διασταυρώσουμε πλήρως τον αριθμό πώλησης των εισιτηρίων προς τους καταναλωτές.

Αυτό το κριτήριο ήταν που έμελλε να είναι αποφασιστικό για το πόσα ακριβώς χρήματα έπρεπε να δώσουμε. Γι' αυτό και δίναμε έναντι, μιας και δεν μπορούσαμε να κάνουμε απολογισμό πλήρη. Ακόμη και ο ΣΑΣΘ, που ήταν ο εποπτεύουν φορέας του ΟΑΣΘ, διαμαρτυρόταν γιατί δεν του έδινε στοιχεία. Ενώ η σύμβαση προέβλεπε ότι θα του έδινε online στοιχεία, για το πόσα αυτοκίνητα βγαίνουν και πόσα εισιτήρια κόβονται, o ΟΑΣΘ του τα έδινε σε φλασάκι, όποτε και εάν ευαρέσκεντο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Τζελέπης έχει το λόγο.

ΜΙΧΑΗΛ ΤΖΕΛΕΠΗΣ: … ( δεν ακούγεται) ακριβώς και αυτά τα οποία οφείλει το Υπουργείο Εργασίας και το Υπουργείο Παιδείας, γιατί υπάρχουν και άλλα συναρμόδια Υπουργεία που οφείλουν λόγω του φοιτητικού εισιτηρίου, του μειωμένου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Υφυπουργός, έχει το λόγο.

ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών) : Για να μη θεωρηθεί ότι αποφεύγω να απαντήσω, να σας πω ότι αυτό είναι ένα πρόβλημα που δεν υπάρχει μόνο στον ΟΑΣΘ, υπάρχει και στον ΟΣΥ, στην Αθήνα.

Αυτό είναι ένα πρόβλημα που πολύ σωστά επισημαίνετε, όμως να γνωρίζετε ότι δεν ζημιώνουν αυτοί οι οργανισμοί γιατί έρχεται το κράτος, ούτως ή άλλως, και καλύπτει κάθε ζημιά και κάθε κενό τους, ακριβώς, για να παρέχεται το συγκοινωνιακό έργο.

Όμως, αυτή η αταξία που υπάρχει εδώ και δεκαετίες, ουσιαστικά, πρέπει, επιτέλους, να λάβει ένα τέλος. Έχουμε προτείνει κάποια πράγματα και νομίζω ότι είμαστε σε καλό σημείο συνεννόησης με τα Υπουργεία. Κάποια απ' αυτά έχουν αρχίσει και καταβάλλουν - θέλω να το πω αυτό - όπως το Υπουργείο Άμυνας και το Υπουργείο Προστασίας του Πολίτη, που δεν κατέβαλαν ποτέ.

Υπάρχουν και άλλα Υπουργεία που δεν καταβάλλουν, έχετε δίκιο, και σε αυτή την κατεύθυνση κινούμαστε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): και Εμείς ευχαριστούμε.

Ο κ. Βεσυρόπουλος, έχει το λόγο.

ΑΠΟΣΤΟΛΟΣ ΒΕΣΥΡΟΠΟΥΛΟΣ: Ευχαριστώ, κυρία Πρόεδρε.

Κυρίες και κύριοι συνάδελφοι, η Ν.Δ. λειτουργεί με αίσθημα ευθύνης απέναντι στη νομοθετική διαδικασία και με συνθετική διάθεση. Είναι δεδομένο ότι σε θετικές διατάξεις, η Ν.Δ. δε θα διστάσει να δώσει θετική ψήφο, ενώ θα προτείνει και νομοτεχνικές βελτιώσεις.

Παράλληλα θα επισημάνει προβλήματα που δημιουργούνται από τις διατάξεις του νομοσχεδίου. Συγκεκριμένα, με τις διατάξεις του άρθρου 2, που προβλέπουν την υποχρέωση εξόφλησης πληρωμής τις 60 ημέρες για νωπά και ευαλλοίωτα προϊόντα, εξαιρούνται τα γαλακτοκομικά προϊόντα. Πολύ απλά, με αυτό τον τρόπο, τα ελληνικά τυροκομεία ναι μεν θα πληρώσουν τους παραγωγούς που θα τους παραδώσουν την πρώτη ύλη το γάλα μέσα σε 60 ημέρες, αλλά δεν θα πληρωθούν οι ίδιοι από τους εμπόρους εντός 60 ημερών για το προϊόν που θα παράξουν.

Θεωρώ, επίσης, ότι οι διατάξεις του άρθρου 3, που υποχρεώνουν τον παραγωγό να κοινοποιεί στην αρμόδια αρχή τα παραστατικά της πώλησης, της πληρωμής και τα πιστωτικά υπόλοιπα, προσθέτει διοικητικό βάρος, ενώ είναι αναμφίβολο αν η αρμόδια αρχή μπορεί να ανταπεξέλθει στο έργο των ελέγχων.

Μία ακόμα ένσταση, που θα ήθελα να καταθέσω, αφορά τη διάταξη και τη σύνθεση του Δ.Σ. του ΕΛΓΑ, στο οποίο δεν υπάρχει εκπροσώπηση των αγροτών. Αυτό είναι κάτι που συνιστά τεράστια αντινομία και ανακολουθία, αφού οι αγρότες είναι αυτοί που ουσιαστικά χρηματοδοτούν τον ΕΛΓΑ.

Υπάρχει, επίσης, ζήτημα με τη διάταξη του άρθρου 14, που λαμβάνει τον χαρακτήρα ειδικής ρύθμισης, για να πληρωθούν τελικά οι αξιολογητές, οι οποίοι θα έπρεπε να είχαν πληρωθεί από το 2015.

Τονίζω επίσης την τάση, που διαφαίνεται από την πλευρά της Κυβέρνησης, να διαθέσει την περιουσία των συνεταιρισμών που βρίσκονται σε αδράνεια, χωρίς κανόνες διαφάνειας και συγκεκριμένα ορθολογικά κριτήρια. Εμείς ζητάμε την διανομή της με διαφάνεια, αντικειμενικά κριτήρια και μέσα από πλειοδοτικούς διαγωνισμούς.

Θεωρούμε, επίσης, ότι δεν αντιμετωπίζονται ζητήματα που συνιστούν στρέβλωση της αγοράς και πλήττουν κατά κανόνα τις ελληνικές επιχειρήσεις. Θα αναφερθώ συγκεκριμένα στις ελληνικές επιχειρήσεις εκτροφής βοοειδών και τις στρεβλώσεις που προκαλούνται με την εφαρμογή των παραγράφων 3 και 7 του άρθρου 9. Σύμφωνα με τις διατάξεις του συγκεκριμένου άρθρου, η ένδειξη καταγωγής για το βόειο κρέας νομιμοποιείται και ισχύει μόνο εφόσον το βοοειδές από το οποίο προέρχεται, έχει γεννηθεί, εκτραφεί και σφαχτεί εντός του ιδίου κράτους μέλους ή της ιδίας τρίτης χώρας. Πρακτικά, αυτό σημαίνει ότι ελληνικό βόειο κρέας, είναι το κρέας που προέρχεται από βοοειδές που γεννήθηκε, εκτράφηκε και σφάχτηκε στην Ελλάδα. Σημαίνει, επίσης, ότι το κρέας που προέρχεται από βοοειδές του οποίου η χώρα γέννησης δεν συμπίπτει με την χώρα εκτροφής και σφαγής, δεν μπορεί να φέρει ένδειξη καταγωγής. Γιατί συνιστά αυτό πρόβλημα; Γιατί, πολύ απλά, υπάρχουν βοοειδή που εκτρέφονται στην Ελλάδα με πιστοποιημένες μεθόδους, για εύλογο και σημαντικό χρονικό διάστημα και ουσιαστικά αποτελούν προϊόν της ελληνικής παραγωγικής διαδικασίας.

Στο άρθρο 9 παράγραφος α΄, στην περίπτωση της ένδειξης κρέατος από βοοειδή ελληνικής εκτροφής άνω των 5 μηνών, η αναγραφή στην ταμειακή μηχανή να καταστεί υποχρεωτική με την ένδειξη « Ελληνική εκτροφή άνω των 5 μηνών», απαλείφοντας την χώρα γέννησης. Η απάλειψη της χώρας γέννησης διαχωρίζει με σαφήνεια το κρέας ελληνικής εκτροφής, τόσο από το κρέας ξένης χώρας, όσο και από το ελληνικό, δημιουργώντας σαφή εικόνα στον Έλληνα καταναλωτή, ως προς το είδος του μοσχαρίσιου κρέατος που αγοράζει. Με αυτό τον τρόπο, αυξάνεται η οικονομική αξία του μοσχαρίσιου κρέατος ελληνικής εκτροφής, ενισχύοντας τον κλάδο της ελληνικής εκτροφής, ο οποίος εκπροσωπεί το 85% των βοοειδών που εκτρέφονται στη χώρα μας. Θεωρούμε ότι η αναγκαία νομοτεχνική βελτίωση είναι απαραίτητη, ιδιαίτερα για τις περιπτώσεις κρεάτων που προέρχονται από ζώα τα οποία δεν έχουν ένδειξη καταγωγής, διότι γεννήθηκαν σε κράτος-μέλος της Ε.Ε. ή σε τρίτη χώρα, αλλά εκτράφηκαν και σφάχτηκαν στην Ελλάδα και, προσοχή, μιλάμε για ένα ικανό διάστημα εκτροφής, ίσο ή μεγαλύτερο των πέντε μηνών. Σ' αυτή την περίπτωση θα τίθεται η επισήμανση «Ελληνικής εκτροφής προέλευσης άνω των 5 μηνών», εφόσον ο παραγωγός ενέταξε το ζώο, υποβάλλοντας τη σχετική δήλωση των άρθρων 3 και 4 ενώπιον της Διεύθυνσης Αγροτικής Οικονομίας και Κτηνιατρικής της οικείας Περιφερειακής Ενότητος, μαζί με τα απαραίτητα δικαιολογητικά, όπως προβλέπεται από την σχετική απόφαση του Υπουργείου Αγροτικής Ανάπτυξης και Τροφίμων με ΦΕΚ 498 Β΄ 01.04.2015..

Κύριε Υπουργέ, είπατε ότι θα καταθέσετε νομοτεχνική βελτίωση. Περιμένουμε να δούμε το ακριβές περιεχόμενο της και εύχομαι να είναι στην κατεύθυνση πρότασης που μόλις σας κατέθεσα, προκειμένου να υπερψηφίσουμε και εμείς. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ουρσουζίδης.

ΓΙΩΡΓΟΣ ΟΥΡΣΟΥΖΙΔΗΣ: Ευχαριστώ πολύ, κυρία Πρόεδρε. Θα προσπαθήσω να είμαι μέσα στο χρόνο.

Το υπ' όψιν νομοσχέδιο αφορά στην ρύθμιση της αγοράς που αφορά στην διακίνηση των νωπών και ευαλλοίωτων προϊόντων.

Τα δύο πρώτα κεφάλαια του νομοσχεδίου, ουσιαστικά, είναι αυτά τα οποία έχει ανάγκη ο παραγωγός. Διότι μέχρι σήμερα τι συνέβαινε; Ουσιαστικά, χρηματοδοτούσε τους εμπόρους για δικές τους δραστηριότητες και ο ίδιος αποστερούταν των χρημάτων, τα οποία έχει απολύτως ανάγκη. Θα φέρω ένα παράδειγμα: 87 αγρότες δεν έχουν πληρώσει τον ΕΛΓΑ του περασμένου έτους και αδυνατούν να εισπράξουν πολλαπλάσια ποσά από αποζημιώσεις, ακριβώς γιατί καθυστέρησαν να πληρωθούν από τους εμπόρους στους οποίους έδωσαν τα εμπορεύματα. Ένα δεύτερο παράδειγμα: σήμερα, μετά από δύο μήνες - ίσως και παραπάνω - που παραδόθηκε το συμπύκνωμα ροδάκινο, ακόμα δεν γνωρίζουν οι Έλληνες παραγωγοί, όχι πότε θα πληρωθούν, αλλά το τίμημα, ποια θα είναι, κατά κιλό, η αποζημίωση τους.

Άρα, λοιπόν, εκ των πραγμάτων, αποδεικνύεται ότι αυτό το νομοσχέδιο το έχει ανάγκη η αγορά για να ρυθμίσει αδικίες. Δεν είναι κάτι καινούργιο. Το ψηφίζω, έχοντας μια αυτοπεποίθηση μέσα μου ότι είναι προς την βελτίωση των πραγμάτων, γιατί ισχύει και στην Γαλλία, ισχύει και στην Ισπανία, ισχύει και στην Ιταλία και μάλιστα μόνο για τριάντα μέρες και οτιδήποτε διαφορετικό ακυρώνεται από το νόμο. Δηλαδή, μια ιδιωτική συμφωνία δεν μπορεί να υπερκεράσει τον νόμο.

Το δεύτερο ζήτημα αφορά στην ονομασία προέλευσης του γάλακτος. Επιτέλους. οι παραγωγοί πρέπει να δικαιωθούν, διότι παράγονται γαλακτικά προϊόντα, χωρίς να γνωρίζει ο καταναλωτής ποια είναι η χώρα προέλευσης, πού έχει τυποποιηθεί και, εν πάση περιπτώσει, αυτό που αφορά την δημόσια υγεία - γιατί είναι ουσιώδες ζήτημα και το έχουμε αναδείξει και στο παρελθόν - θα έπρεπε να έχει ρυθμιστεί.

Θα μπορούσε να πει κανείς πολλά ακόμα, όμως, επειδή ανήκω στην κυβερνητική πλειοψηφία των βουλευτών που στηρίζει την Κυβέρνηση, δικαιούμαστε αντικείμενο στοχοποίησης, σαν αυτή την αναφορά που έγινε για τον ΕΛΓΑ. Είναι γνωστό ότι ο ΕΛΓΑ αναγκάστηκε να δώσει αυτά τα χρήματα - μάλλον του στερήθηκαν από τα ταμεία του - μετά από δικαστική απόφαση η οποία βγήκε στις 27/09/2017. Δηλαδή, δεν πρόκειται για κάποια ενέργεια εκούσια αλλά για μια δικαστική απόφαση και, μάλιστα, δεν κλήθηκαν καν οι άνθρωποι του ΕΛΓΑ να παραστούν στο εν λόγω δικαστήριο. Μεγεθύνοντας λίγο το ζήτημα, θέλω να πω ότι εάν κάποιος δεν πληρωθεί στην ώρα του, τι θα συμβεί; Θα δημιουργήσει ληξιπρόθεσμες οφειλές και οφειλές προς τον ΕΦΚΑ.

Για τον ΕΦΚΑ: Παραλάβαμε ένα ασφαλιστικό, απολύτως σε άθλια κατάσταση, από άποψη οικονομική, με διαλυμένα όλα τα Ταμεία του. Σήμερα, παρά τις προβλέψεις, έχουμε πλεόνασμα 400 εκατ. € και στον προϋπολογισμό που εισάγεται για το έτος 2018, προβλέπεται πλεόνασμα γύρω στα 680 εκατ. €. Συνολικά, δηλαδή, πάνω από 1 δις ευρώ από αυτό που προέβλεπαν αρχικά. Δηλαδή, προέβλεπαν έλλειμμα 400 εκατ. €.. Θέλω να πω ότι βοηθάμε την αγορά να λειτουργήσει, εννοώντας αυτή τη ζημιά που συνήθως κοινωνικοποιούταν, ενώ τα κέρδη τα απολάμβαναν οι λίγοι. Τώρα ήρθε η ώρα αυτή η κατάσταση να ανατραπεί. Δηλαδή, οι άνθρωποι να είναι σε θέση να πληρώνουν τις υποχρεώσεις τους και συνολικά να ωφελείται όλη η κοινωνία μας. Ευχαριστώ πολύ για την ανοχή σας. Τα υπόλοιπα στην Ολομέλεια.

Κύριε Υπουργέ, ήθελα να σας απευθύνω ένα ερώτημα. Κάνατε κάποιες δηλώσεις σχετικά με την ζημία των ροδακινοπαραγωγών από τις ζημιές του Ιουλίου. Υπάρχει ένα πρόβλημα. Δεν θέλω καμία δέσμευση, θέλω απλά να δηλώσετε εδώ αν είναι σεβαστό το πόρισμα της Επιτροπής. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Παναγιώτα Δριτσέλη.

ΠΑΝΑΓΙΩΤΑ ΔΡΙΤΣΕΛΗ: Το νομοσχέδιο αυτό, το οποίο σήμερα ολοκληρώνεται στις Επιτροπές, είναι γεγονός ότι δημιουργεί νέες και ευνοϊκές συνθήκες ανάπτυξης της ποιοτικής εγχώριας κτηνοτροφίας και ταυτόχρονα φαίνεται να επιδρά θετικά και στην βελτίωση της θέσης του μικρού αγρότη στην αγορά νωπών αγροτικών προϊόντων.

Πρόκειται για ένα ακόμη βήμα και νομίζω ότι όλοι μπορούμε να συμφωνήσουμε γι' αυτό, προς την ενίσχυση του πρωτογενούς τομέα της χώρας. Να ανακτήσει, επιτέλους, την θέση που του αρμόζει και την χαμένη του αίγλη στην ελληνική οικονομία και στο τέλος της ημέρας να συμβάλει σε ένα σύγχρονο ζητούμενο, που δεν είναι άλλο από το να μπορέσουν, επιτέλους, οι Έλληνες παραγωγοί, οι αγρότες και κτηνοτρόφοι, δηλαδή, να ανταποκριθούν στις νέες συνθήκες και τα ελληνικά αγροτικά προϊόντα να γίνουν επιτέλους ανταγωνιστικά.

Έτσι, αυτό το νομοσχέδιο εισάγει δύο πολύ σημαντικές διατάξεις και στις οποίες θα ήθελα να εστιάσω. Κατά την άποψή μου, και οι δύο συμβάλλουν στη διασφάλιση της ποιότητας των ελληνικών προϊόντων και παράλληλα περιορίζονται οι πρακτικές στρατηγικής καθυστέρησης πληρωμών των παραγωγών, μια στρατηγική και μια πολιτική η οποία ακολουθείται στις περισσότερες περιπτώσεις από τις μεγάλες εταιρείες της αγροδιατροφικής βιομηχανίας.

Σε ό,τι αφορά, λοιπόν, τις ρυθμίσεις για την κτηνοτροφία, αυτές εδραιώνουν την διαφάνεια στην αγορά, κάτι το οποίο οι Έλληνες κτηνοτρόφοι και παραγωγοί, είχαν πάρα πολύ ανάγκη.

Αυτό γίνεται με έμφαση κυρίως στην ενημέρωση του καταναλωτή για την προέλευση του γάλακτος σε όλα τα γαλακτομικά προϊόντα. Με αυτές τις παρεμβάσεις λοιπόν, στις οποίες και άλλοι συνάδελφοι ούτως ή άλλως έχουν αναφερθεί και δεν χρειάζεται λόγος περαιτέρω, η ελληνική ποιοτική κτηνοτροφία, το ελληνικό φρέσκο γάλα και τα πολύ ποιοτικά κρέατα της Χώρας προστατεύονται από τον αθέμιτο ανταγωνισμό, κυρίως από τις παράνομες ελληνοποιήσεις και ταυτόχρονα ο καταναλωτής γνωρίζει ακριβώς τι ψωνίζει και οι ελληνικές εξαγωγές ισχυροποιούνται.

Είναι σημαντικό για την προστασία της ελληνικής κτηνοτροφίας, αλλά και για την ενίσχυση της εξαγωγικής δυναμικής, να θέσουμε ένα πλαίσιο διαφάνειας και αυτό επιτυγχάνεται με το συγκεκριμένο νομοσχέδιο, όπου ουσιαστικά αναδεικνύει ένα στρατηγικό πλεονέκτημα της ελληνικής κτηνοτροφίας που δεν είναι άλλο από την σύνδεση με τη μοναδική βιοποικιλότητα και τις μεθόδους παραγωγής της χώρας.

Το δεύτερο πεδίο είναι εκείνο της ρευστότητας στην αγορά και της σχέσης του παραγωγού και του εμπόρου. Ο παραγωγός μπορεί, καταθέτοντας τα παραστατικά πώλησης στην αρμόδια διεύθυνση του Υπουργείου, να διασφαλίζει την πληρωμή του μέσα σε 60 ημέρες. Αν αυτό δεν γίνει, τότε η επιχείρηση διάθεσης των προϊόντων - ή η αλυσίδα τέλος πάντων - βρίσκεται αντιμέτωπη με αυστηρά πρόστιμα. Έτσι, μπαίνει ένα τέλος στην κερδοσκοπία των μεσαζόντων και των στρατηγικών καθυστερήσεων πληρωμών. Προφανώς - και σε αυτό χρειάζεται προσοχή - δεν θα πρέπει το συγκεκριμένο μέτρο να δημιουργεί νέα γραφειοκρατικά βάρη. Όμως, εισάγεται ουσιαστικά ένα εργαλείο σημαντικό και η εφαρμογή του θα πρέπει να προχωρήσει τάχιστα.

Για να κλείσω, θέλω να πω το εξής: με αυτό το νομοσχέδιο για τα νωπά προϊόντα και την σήμανση του γάλακτος, συνεχίζεται η μεγάλη προσπάθεια της Κυβέρνησης να στηρίξει την παραγωγική ανασυγκρότηση της ελληνικής παραγωγής, του ελληνικού αγροτικού χώρου και να ενισχυθούν τα στρατηγικά πλεονεκτήματα της ελληνικής κτηνοτροφίας. Σε αυτή την κατεύθυνση, αυτές οι ρυθμίσεις μπορούν να συμβάλουν στην αλλαγή της εικόνας και να στηριχθεί η προσπάθεια αλλαγής σελίδας στην πραγματική οικονομία, ιδιαίτερα στην ελληνική περιφέρεια που, αν μη τι άλλο, αντιμετωπίζει πολύ σημαντικά οικονομικά και παραγωγικά προβλήματα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Συνεχίζουμε με την κυρία Βράντζα.

ΠΑΝΑΓΙΩΤΑ ΒΡΑΝΤΖΑ: Ευχαριστώ. Στις προηγούμενες τρεις συνεδριάσεις της Επιτροπής, έγινε εκτενής αναφορά για τις προθέσεις του Υπουργείου με το υπό συζήτηση νομοσχέδιο, που είναι η προστασία της εγχώριας παραγωγής του Έλληνα παραγωγού και του Έλληνα καταναλωτή. Αναλύθηκε εκτενώς το τεχνικό μέρος του νομοσχεδίου και στη διάρκεια των συζητήσεων έγιναν προτάσεις και χρήζουν βελτίωσης ζητήματα, τόσο από βουλευτές όσο και από φορείς. Ο Υπουργός ανακοίνωσε νομοτεχνικές βελτιώσεις. Φαντάζομαι και ελπίζω ότι θα αφορούν το σύνολο των ουσιαστικών και εφικτών παρατηρήσεων.

Σήμερα, πήρα το λόγο για να σταθώ στην πολιτική διάσταση του νομοσχεδίου και στις συγκρούσεις που προκύπτουν απ’ αυτό. Όσον αφορά στο πρώτο μέρος και την πληρωμή των νωπών και ευαλλοίωτων προϊόντων σε 60 ημέρες, η σύγκρουση αφορά δύο επίπεδα. Καταρχήν, με τα συμφέροντα εκείνα τα οποία βολεύονται «με τις ανοικτές τιμές» και χρησιμοποιούν τους αγρότες ως άτυπα πιστωτικά ιδρύματα για την εξασφάλιση ρευστότητας. Από την ισχύ αυτού του νόμου και μετά, δεν λύνεται ολοκληρωτικά αλλά μπαίνουν οι βάσεις ώστε να τελειώνουμε με τις ανοικτές τιμές τις μακρινές πληρωμές τις μεταχρονολογημένες επιταγές και τελικά με τα φέσια στην αγορά.

Ταυτόχρονα με τη διασφάλιση της συναλλαγής και της έγκαιρης πληρωμής, διασφαλίζεται και η απόδοση του αναλογούμενου στο κράτος φόρου. Κάτι που μας αφορά όλους. Υπάρχει, δηλαδή, μια ουσιαστική σύγκρουση και με το εκτεταμένο φαινόμενο της φοροδιαφυγής και της φοροαποφυγής.

Στο δεύτερο μέρος του νομοσχεδίου, με την υποχρεωτική αναγραφή της χώρας προέλευσης στο γάλα και στο κρέας, αλλά και στα προϊόντα που παράγονται απ’ αυτά, η σύγκρουση είναι με συμφέροντα ακόμα πιο ισχυρά και περισσότερα. Σήμερα, δυστυχώς, έχουμε την παραγωγή υποτιθέμενων ελληνικών προϊόντων ΠΟΠ με εισαγόμενες πρώτες ύλες που είναι προφανώς φθηνότερες, αλλά δεν πληρούν και τις προϋποθέσεις που ορίζει ο νόμος. Υπάρχουν πολλά προϊόντα στην ελληνική αγορά που με παραπλανητικές ενδείξεις και σήματα λανσάρονται ως ελληνικά, ενώ είναι εξ ολοκλήρου εισαγόμενα. Με δεδομένη την πολύ χαμηλή αυτάρκεια της χώρας, κυρίως σε γάλα και σε κρέας, η εισαγωγή είναι δεδομένη. Αυτό που πρέπει να μην είναι δεδομένο, είναι η παραπλάνηση του καταναλωτή και ο αθέμιτος ανταγωνισμός, τον οποίο υφίσταται η ελληνική παραγωγή και ο Έλληνας αγρότης.

Γίνεται μια μεγάλη συζήτηση στη χώρα για το κόστος παραγωγής και την τελική τιμή των ελληνικών αγροδιατροφικών προϊόντων. Προφανώς, μπορούν να γίνουν πάρα πολλά για να μειωθεί το κόστος παραγωγής, θα πρέπει όμως να ξέρουμε ότι η ποιότητα αναπόφευκτα έχει και κόστος. Στη Βόρεια Ευρώπη και σε αναπτυγμένες χώρες, το κόστος παραγωγής είναι χαμηλότερο και λόγω της υπερενταντικοποίησης της παραγωγής, δυστυχώς, με έκπτωση στην ποιότητα.

Στην Ελλάδα, συνεχίζουμε ευτυχώς να ταΐζουμε τα ζώα με δημητριακούς καρπούς και όχι με υποπροϊόντα βιομηχανικά ή και λύματα και γι’ αυτό δεν έχουμε και τα διατροφικά σκάνδαλα που ταλανίζουν την Ευρώπη. Είχαμε και πρόσφατα ένα τελευταίο.

Είναι το περιβάλλον, το κλίμα, το έδαφος, το νερό, η χλωρίδα που δίνουν στα προϊόντα μας τα ανώτερα ποιοτικά και οργανοληπτικά χαρακτηριστικά. Αυτό, σε συνδυασμό με τις χαμηλότερες τιμές των εισαγόμενων προϊόντων, είναι το μεγάλο κίνητρο για τις ελληνοποιήσεις. Σε αυτή τη μάχη κατά των ελληνοποιήσεων, υπάρχουν στρατόπεδα, κατά τη γνώμη μου, ευδιάκριτα. Αυτοί που πιστεύω ότι διάλεξαν λάθος στρατόπεδο και νομίζω ότι πρέπει να το ξανασκεφθούν και να επαναπροσδιορίσουν τη στάση τους είναι οι Έλληνες κρεοπώλες.

Σε καμία περίπτωση δεν θεωρώ ότι τα συμφέροντα του συνοικιακού ελληνικού κρεοπωλείου, μπορούν να ταυτιστούν με αυτά των μεγαλοεισαγωγέων. Σίγουρα, οι Έλληνες κρεοπώλες είναι αυτοί οι οποίοι μπορούν πραγματικά να στηρίξουν και το νόμο και την ελληνική παραγωγή και την εθνική οικονομία, μέσω και της προσωπικής σχέσης που έχουν με τον Έλληνα καταναλωτή. Εμείς τους θέλουμε συμμάχους σε αυτό τον αγώνα και νομίζουμε ότι αυτός ο αγώνας είναι προς το συμφέρον όλων μας.

Θέλω να τελειώσω λέγοντας ότι η στήριξη της ελληνικής παραγωγής είναι χρέος προς τον παραγωγό, προς τον καταναλωτή, κυρίως όμως χρέος προς την χώρα και το νομοσχέδιο υπηρετεί αυτό το χρέος. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεχίζουμε με τον κύριο Δημαρά Γιώργο.

ΓΕΩΡΓΙΟΣ ΔΗΜΑΡΑΣ: Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι από τη συζήτηση φάνηκε ότι το νομοσχέδιο είναι ευρύτερης αποδοχής και είναι γιατί βοηθά τον Έλληνα παραγωγό, βοηθά στην ποιότητα των τροφίμων, βοηθά στην ενίσχυση της παραγωγής. Στη χώρα μας, όπως είπε και προηγουμένως και η συνάδελφος, μπορούμε και έχουμε τις προϋποθέσεις να παράγουμε ποιοτικά προϊόντα, αλλά όμως χρειαζόμαστε και την ποσότητα. Γιατί, κύριε Υπουργέ, πρέπει σταδιακά η χώρα μας να φθάσει σε ένα επίπεδο, έστω σχετικής διατροφικής επάρκειας και οπωσδήποτε να φθάσουμε να είμαστε θετικοί στο ισοζύγιο εξωτερικών συναλλαγών εισαγωγές – εξαγωγές. Δεν θα σταθώ σε άλλα τμήματα του νομοσχεδίου, παρά μόνο στα ζητήματα που αφορούν τις λιμνοθάλασσες. Στις περιπτώσεις ιχθυοτρόφων υδάτων σε λιμνοθάλασσες που είναι στο δίκτυο ΝATURA ή εν γένει σε προστατευόμενες περιοχές, υπάρχουν φορείς διαχείρισης που παίζουν έναν ειδικό ρόλο.

Πρέπει, λοιπόν, οι φορείς αυτοί διαχείρισης να έχουν λόγο στα σχεδιαζόμενα έργα ή στις βελτιώσεις των δημόσιων υποδομών ή και όποιες άλλες παρεμβάσεις στους σχεδιασμούς. Είδα, κύριε Υπουργέ, ότι βάλατε κάποια παράγραφο με τη σύμφωνη γνώμη. Σας έχω καταθέσει και εγώ κάποιες προτάσεις που νομίζω πως πρέπει να τις δείτε, γιατί μπορεί να βελτιωθεί το νομοσχέδιο. Όπως πολύ σωστά κάνουμε σε αυτό το νομοσχέδιο, αλλά και σε άλλα νομοσχέδια, έχουμε μια πλήρη, σωστή, δημοκρατική, κοινοβουλευτική διαδικασία, ώστε μέσα από το διάλογο να προκύπτουν διαρκείς βελτιώσεις και από την Αντιπολίτευση και από τους βουλευτές της συμπολίτευσης.

Στο άρθρο 10 του νομοσχεδίου που τροποποιεί τον αλιευτικό κώδικα 420/70, τρεις περιπτώσεις ιχθυοτρόφων υδάτων σε παράκτιες λιμνοθάλασσες που είναι οικότοποι προτεραιότητας της ΕΕ 1150, όπου εφαρμόζεται ιδιαίτερα το άρθρο 6 της Οδηγίας 9243, θα πρέπει να αναφέρεται σαφώς ότι θα λαμβάνονται υπόψη οι υφιστάμενες ειδικές περιβαλλοντικές μελέτες και τα υφιστάμενα σχέδια διαχείρισης.

Επιπλέον, επειδή οι λιμνοθάλασσες βρίσκονται ήδη σήμερα ή σχεδιάζεται να βρεθούν στο επόμενο διάστημα, με βάση το υπό διαμόρφωση νόμο εντός περιοχών χωρικής αρμοδιότητας φορέων διαχείρισης προστατευόμενων περιοχών, θα πρέπει, κατά τις διαδικασίες εκμίσθωσης σύνταξης των περιβαλλοντικών εκθέσεων και ορισμούς σχετικών παραγωγικών και περιβαλλοντικών στόχων, να γνωμοδοτούν και οι φορείς διαχείρισης, θέτοντας εξειδικευμένους όρους, σύμφωνα με τις περιβαλλοντικές ανάγκες των εξεταζόμενων περιοχών. Με στόχο, επίσης, να προβλέπονται και κάποια ανταποδοτικά, αντισταθμιστικά προς τους φορείς διαχείρισης, τα οποία θα αποτελέσουν ποσά που θα επιστρέψουν ουσιαστικά στις περιοχές που διαχειρίζονται οι φορείς, παρέχοντας στους τελευταίους ήδη έσοδα που είναι και ο στόχος του Υπουργείου Περιβάλλοντος και Ενέργειας.

Έχω κάνει, λοιπόν, συγκεκριμένες προτάσεις. Ελπίζω ότι θα τις λάβετε υπόψη και θα βελτιωθεί το νομοσχέδιο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Παπαδόπουλος.

ΝΙΚΟΣ ΠΑΠΑΔΟΠΟΥΛΟΣ: Νομίζω ότι είναι ένα νομοσχέδιο που έρχεται σε σειρά άλλων νομοσχεδίων που έχει κάνει αυτή η Κυβέρνηση για να βοηθήσει τον πρωτογενή τομέα και τον μικρομεσαίο αγρότη. Απ’ ό,τι ακούσαμε και από τους φορείς και όλη αυτή τη διαδικασία, είναι από αυτά τα νομοσχέδια που λέμε τα θετικά, τα οποία τα αγκαλιάζει και η κοινωνία. Κύριε Υπουργέ, έχουμε πει πολλά πράγματα που πρέπει να διορθωθούνε. Τα περισσότερα θα τα πούμε στην Ολομέλεια, που εκεί θα τα καταγράψουμε και θα έχουμε άνεση χρόνου για να μιλήσουμε. Το σημείο τριβής που έχουμε και σπεκουλάρουμε είναι για τη συμμετοχή των αγροτών. Όλοι τώρα θυμήθηκαν ότι οι αγρότες δεν συμμετέχουν και πρέπει να συμμετέχουν στα όργανα, αφού πληρώνουν. Θέλουν να προλάβουνε για να βάλουν πάλι τους Γιαλατζή, τάχα δεν υπάρχουν άλλοι. Θέλουν να παίξουν ένα πολιτικό παιχνίδι, το οποίο δεν πιστεύω να το επιτρέψετε να παιχτεί εις βάρος των αγροτών. Τόσα χρόνια τους είχαμε στην πλάτη μας όλους αυτούς, τη ΠΑΣΕΓΕ κλπ, οι οποίοι φτάσανε εκεί που φτάσανε τον αγροτικό κόσμο. Νομίζω ότι εδώ θα πρέπει να σταθείτε στο ύψος σας για να μην αφήσουμε πάλι αυτούς τους ανθρώπους να λυμαίνονται τον αγροτικό χώρο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Αποστόλου.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Αγαπητοί συνάδελφοι, χθες περίπου τέτοια ώρα ήμασταν στην Καρδίτσα. Στις συναντήσεις και τις επαφές που είχαμε ήρθαν μια ομάδα καπνοπαραγωγών της περιοχής, οι οποίοι ήθελαν να μου γνωστοποιήσουν το πρόβλημα τους. Βέβαια ήταν γνωστό πρωτύτερα. Την παραγωγή τους την φετινή σε καπνά, την είχαν δώσει σε συγκεκριμένο βιομήχανο ανοικτά, ο οποίος από τη δική του πλευρά χρησιμοποίησε την συγκεκριμένη παραγωγή ως ενέχυρο για την χρηματοδότησή του και βεβαίως σήμερα τον μεν βιομήχανο ψάχνουμε να τον βρούμε, οι δε παραγωγοί φαντάζεστε ότι μπήκαν και σε δικαστική διαδικασία για να διασφαλίσουν το αυτονόητο, την κυριότητα του προϊόντος το οποίο ήταν δικό τους.

Το λέω αυτό γιατί αυτές οι συμπεριφορές, αυτές οι τακτικές πρέπει να κοπούν και θα κοπούν. Νομίζω ότι από την όλη συζήτηση που κάναμε, έστω και με τις επιφυλάξεις, τουλάχιστον όσον αφορά τις δύο ρυθμίσεις, υπάρχει μια σύμφωνη γνώμη. Από εκεί και πέρα, και εμείς και εσείς το ξέρετε ότι οπωσδήποτε στη διαδικασία της εφαρμογής μπορεί να υπάρχουν δυσκολίες. Γι’ αυτό, λοιπόν, φέρνουμε τέτοιες ρυθμίσεις. Για να μπορέσουμε να τις υπηρετήσουμε όσο γίνεται καλύτερα. Δεν σας λέμε ότι την επόμενη ημέρα λύθηκαν όλα αυτά τα ζητήματα.

Εάν, για παράδειγμα, δεν έχουμε και από πλευράς ελεγκτικών μηχανισμών, υπάρχει ένα ζήτημα και πρέπει οπωσδήποτε να ενισχυθούν. Αλλά και από τον άλλο κρίκο της αλυσίδας, από τους αγρότες, εάν δεν γίνει αντιληπτό ότι πρέπει να οργανωθούν, εάν οι καπνοπαραγωγοί οι συγκεκριμένοι είχαν είτε ομάδα παραγωγών είτε ένα συνεταιρισμό, δεν θα είχαν αυτό το πρόβλημα σήμερα.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του ΚΚΕ): Είχανε και στο Αγρίνιο, δεν είναι μόνο η Καρδίτσα.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Λέμε να λειτουργεί ο συνεργατισμός. Όχι έχουμε μια ομάδα και είμαστε οργανωμένοι. Ίσα-ίσα για λόγους άλλους, το θέμα είναι να υπάρχει μια λειτουργία. Η λειτουργία του συνεργατισμού είναι να στηρίζει τα συμφέροντα των μελών του. Στην προκειμένη περίπτωση, δεν λειτουργήσαν. Γι’ αυτό έφτασαν σε αυτή την κατάσταση. Εμείς λέμε ότι θα καταβάλουμε προσπάθειες να περπατήσουν οι συγκεκριμένες ρυθμίσεις γιατί είναι σημαδιακές και, ταυτόχρονα, υπηρετούν και τη στόχευσή μας.

Είμαστε ξεκάθαροι ότι οι πολιτικές που θέλουμε να εφαρμόσουμε στον αγροτικό χώρο απαντούν σε δύο ζητήματα. Το ένα είναι κυρίως να διασφαλίσουμε την διατροφική επάρκεια και το άλλο είναι να προσφέρουν σε αυτό που λέμε ζητούμενο για την ύπαιθρο για την επαρχία, την κοινωνική συνοχή της υπαίθρου. Αυτές είναι οι δύο βασικές μας κατευθύνσεις. Ιδιαίτερα αυτά τα προϊόντα, που θέλουμε να στηρίξουμε μέσα από τις συγκεκριμένες ρυθμίσεις, που ουσιαστικά είναι ρυθμίσεις που βοηθάνε την ζωική παραγωγή. Γι’ αυτό το λόγο, βλέπετε ότι σε αυτή τη διαδικασία εισαγωγών-εξαγωγών, αγαπητοί συνάδελφοι, έχουμε μια μεγάλη αύξηση στις εξαγωγές, αυτή την ώρα, που οφείλεται στα φρούτα και τα λαχανικά. Έχουμε ένα πλεόνασμα που ξεπερνάει το 1,2 δις σημαντική επίδοση. Όμως, το κομμάτι των ζωικών προϊόντων, έχει κολλήσει στο 1 δισεκατομμύριο. Αυτό θα πρέπει να δούμε πώς θα το μειώσουμε διότι, ενώ έχουμε ξαφνικά αυτές τις εξαγωγές και έχουμε έλλειμμα μόνο 480.000.000 ευρώ - πριν 2,3 χρόνια μιλούσαμε για πάνω από 2 δις - πρέπει να επιμείνουμε ιδιαίτερα στη ζωική παραγωγή. Αυτή είναι μια βασική μας στόχευση, όσον αφορά τις συγκεκριμένες ρυθμίσεις.

Μπήκαν ζητήματα και θέλω να ξεκαθαρίσω ένα πράγμα. Από το 2011 με το ν.4015/2011, άρθρο 24, δεν μπορούσε να δοθεί και δεν δίνεται καμία ενίσχυση στον ΕΛΓΑ και στους άλλους οργανισμούς, αν δεν υπάρχει υπουργική απόφαση. Από τότε μέχρι σήμερα, δεν έχει εκδοθεί καμία υπουργική απόφαση και γι’ αυτό και εγώ σας λέω ότι δεν υπάρχει περίπτωση, από τη δική μου πλευρά, να υπογραφεί η συγκεκριμένη υπουργική απόφαση. Από εκεί και πέρα, έχουμε μια δικαστική διαταγή πληρωμής. Έχουμε ήδη ασκήσει ανακοπή στα πολιτικά δικαστήρια. Δεν μπορούμε να καταργήσουμε τις δικαστικές αποφάσεις.

Άρα, λέμε ότι εμείς, μέσα από αυτή τη διαδικασία, θα υπηρετήσουμε την ανακοπή και αυτό που έχω να σας πω είναι ότι, αυτή τη στιγμή, τα συγκεκριμένα χρήματα βρίσκονται και έχουν κατασχεθεί στα χέρια συγκεκριμένου τραπεζικού συστήματος. Δεν σας το λέω τυχαία αυτό το πράγμα. Αντιλαμβάνεστε ότι υποστηρίζουμε τον ΕΛΓΑ, τον ιδρώτα του αγρότη και θέλω να απαντήσω και στο άλλο θέμα που μπαίνει: «γιατί καταργείτε την εκπροσώπηση;». Εδώ ήμασταν όταν φέραμε τη ρύθμιση, το πλαίσιο λειτουργίας του συνεργατισμού. Είπαμε το πάρα πολύ απλό: να δώσουμε τη δυνατότητα στο χώρο να μπορέσει να συνεργαστεί, να δημιουργήσει τέτοιες οντότητες δευτεροβάθμιας και τριτοβάθμιας από μόνος του.

Περιμέναμε 1,5 χρόνο και τελικά αυτό που έγινε είναι πως, αντί να υπάρξει μέσα από διαδικασίες η εκπροσώπηση, είχαμε μια διάσπαση. Εδώ, φτάσαμε στο σημείο να πολεμάμε διεπαγγελματικές ενώσεις που είναι κυρίαρχες σε κάθε προϊόν, να μην έχουμε 1,2 και 3. Αυτό είναι διάσπαση. Να μπορούμε να τους μαζέψουμε, μια σε κάθε προϊόν και σε κάθε χώρο. Αυτό το πράγμα δεν το κατορθώσαμε.

Για να μη νομίζουν, λοιπόν, ότι μπορούν να πορευτούν με ίδιες διαδικασίες, για αυτό είπαμε «στοπ» αυτήν την περίοδο, όσο αφορά την εκπροσώπησή τους σε θεσμικά όργανα, στις συγκεκριμένες περιπτώσεις που σας είπα. Βεβαίως, όταν επέλθει η κανονικότητα, όταν δημιουργηθούν αυτές οι προϋποθέσεις που είπα προηγουμένως, εδώ είμαστε. Δεν θέλουμε να αποκλείσουμε κανένα αγρότη και ούτε είναι ο στόχος μας αυτός που λέτε ότι θέλουμε να κομματικοποιήσουμε. Εμείς θέλουμε να λειτουργεί αυτόνομα ο χώρος, αλλά να λειτουργεί συλλογικά.

Έχουμε μια διαδρομή στην Ολομέλεια και θα συζητήσουμε και άλλα ζητήματα που τέθηκαν, αλλά μέσα από μια συνεννόηση, διότι δεν μπορούμε να μιλάμε σήμερα για τους συνεταιρισμούς τουφεκώντας με απόψεις όπως: «ήρθατε να πάρετε τις περιουσίες των συνεταιρισμών και των αγροτών». Ξέρετε ότι αυτήν την ώρα 2.000 συνεταιριστικοί οργανισμοί έχουν κλείσει και η περιουσία τους είναι έρμαια και πρέπει εμείς να τα μαζέψουμε όλα αυτά τα πράγματα; Αυτό θέλουμε να κάνουμε.

Δεν είναι ο ΟΔΙΑΓΕ οργανισμός, ο οποίος θέλει να πάρει τις περιουσίες των αγροτών. Θέλει να μαζέψει τις περιουσίες που κινδυνεύουν να χαθούν, ούτως ώστε να δημιουργηθούν οι προϋποθέσεις στον αγροτικό χώρο για να αξιοποιηθούν. Ούτε ένας από τους συνεταιρισμούς που λειτουργούν δεν θα πειραχτεί από εμάς. Μάλιστα, έχουμε πάρει την απόφαση ότι θα επιμείνουμε, έστω και με αυτές τις υποχρεώσεις, να λειτουργεί και να μην θανατωθεί η παραγωγική δραστηριότητα που έχει στα χέρια του. Αυτό είναι ότι θέλουμε να πάρουμε τις περιουσίες; Θα τα πούμε στην Ολομέλεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, ολοκληρώθηκε η συζήτηση του νομοσχεδίου του Υπουργείου Αγροτικής Ανάπτυξης και Τροφίμων «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις». Όπως προκύπτει από τις τοποθετήσεις των Eισηγητών και των Eιδικών Aγορητών, τα άρθρα 1 έως 12 και τα άρθρα 14 έως 17 γίνονται δεκτά, ως έχουν, κατά πλειοψηφία, ενώ το άρθρο 13 γίνεται επίσης δεκτό, κατά πλειοψηφία, όπως τροποποιήθηκε από τον κ. Υπουργό. Επίσης, γίνονται δεκτές, κατά πλειοψηφία, οι με γενικό και ειδικό αριθμό 1259/70 και 1265/72 υπουργικές τροπολογίες. Γίνεται δεκτό κατά πλειοψηφία και το ακροτελεύτιο άρθρο και ερωτάται η Επιτροπή αν γίνεται δεκτό το σχέδιο νόμου και στο σύνολό του. Δεκτό κατά πλειοψηφία.

Επομένως, το σχέδιο νόμου του Υπουργείου Αγροτικής Ανάπτυξης και Τροφίμων «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ Βράντζα Παναγιώτα, Δημαράς Γεώργιος, Ζεϊμπέκ Χουσεΐν, Θεοφύλακτος Γιάννης, Καραγιάννης Γιάννης, Καρακώστα Εύη, Καφαντάρη Χαρά, Ουρσουζίδης Γεώργιος, Παπαδόπουλος Νικόλαος, Συρμαλένιος Νίκος, Αντωνιάδης Ιωάννης, Αραμπατζή Φωτεινή, Βεσυρόπουλος Απόστολος, Τζελέπης Μιχαήλ, Μωραΐτης Νικόλαος και Λαζαρίδης Γεώργιος.

Τέλος και περί ώρα 18.25΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**